title: Olli Jokinen

text: Kausi 2006–2007 lienee Jokisen uran parhaita. Hän teki 39 maalia, syötti 52 ja teki näin 91 pistettä. Tehotilasto on Jokisen tähän astisen uran paras +18. Seuraavalla kaudella hän putosi 34 maalin ja 71 pisteeseen. 10. helmikuuta 2008 Jokinen oli mukana onnettomuudessa, kun kesken ottelun Jokinen horjahti ja hänen luistimensa osui joukkuetoveri Richard Zedníkia kaulaan. Lääkäreiden nopea toiminta pelasti Zedníkin hengen. Kauden jälkeen Jokinen myytiin Phoenix Coyotesiin.


title: Olli Jokinen

text: Jokisen jättäessä Panthersin hän oli seuran historian eniten maaleja, syöttöjä ja pisteitä tehnyt pelaaja.


title: Olli Jokinen

text: Jokinen aloitti kauden 2008–2009 Phoenix Coyotesissa, päävalmentajanaan Wayne Gretzky. Marraskuussa 2008 loukkaantuminen jätti Jokisen ulos pelistä ensimmäistä kertaa sitten kauden 2002–2003, mikä katkaisi hänen 397 ottelun putkensa. Coyotes myi Jokisen Calgary Flamesiin maaliskuussa 2009. Calgaryssa Jokinen pääsi sentteriksi maalinsylkijä Jarome Iginlan rinnalle. Jokinen teki ensimmäisissä kuudessa ottelussa kahdeksan maalia. Jokinen kärsi kauden aikana loukkaantumisista, mutta oli silti yksi parhaimpia suomalaispelaajia pisteiden valossa. Ensimmäistä kertaa 10-vuotisella NHL-urallaan ja 799 runkosarjaottelun jälkeen Jokinen pääsi pudotuspeleihin keväällä 2009. Pudotuspeleissä Jokinen pääsi melko hyvään vauhtiin, mutta Calgary putosi ensimmäisellä kierroksella. Kaiken kaikkiaan kausi tuotti 29 maalia ja 57 pistettä.


title: Olli Jokinen

text: Kauden 2009–2010 Jokinen aloitti Calgary Flamesissa. Jokinen sai jatkaa pelaamista ykkösketjussa yhdessä Jarome Iginlan kanssa, mutta pelaajien yhteistyö ei tuntunut toimivan. Jokinen ansaitsi kauden aikan 5,5 miljoonaa dollaria, ja häntä kritisoitiin siitä, ettei hän pelannut palkkansa veroisesti. Jokinen pelasi kauden aikana myös maanmies Niklas Hagmanin kanssa. Flames myi Jokisen helmikuussa 2010 New York Rangersiin.


title: Olli Jokinen

text: Kevät Rangersissa ei tuonut paljon ilonaiheita. Jokinen sai kritiikkiä, kun hän epäonnistui Rangersin viimeisen pelin rangaistuslaukauskisan viimeisenä yrittäjänä, ja Rangers jäi niukasti pudotuspelien ulkopuolelle. Jokinen teki kauden aikana 50 pistettä.


title: Olli Jokinen

text: Monien yllätykseksi vapaana pelaajana ollut Jokinen teki sopimuksen paluusta Calgary Flamesiin kaudeksi 2010–2011. Kaksivuotisen sopimuksen arvo oli kuusi miljoonaa dollaria. Jokinen sai joukkueesta puolustavamman roolin ja teki kauden aikana 54 pistettä. Hän sai kehut joukkueen valmentajalta Brent Sutterilta.


title: Olli Jokinen

text: Edellisellä kaudella mainettaan eliittihyökkääjänä palautellut Jokinen pelasi henkilökohtaisesti melko menestyksekkään kauden 2011–2012. Jokinen aloitti kauden puolustavassa roolissa, mutta oli silti joukkueensa parhaita pistemiehiä läpi kauden. Hän pelasi NHL-uransa tuhannennen runkosarjaottelun 1. tammikuuta 2012. Kauden lopulla Jokinen palasi joukkueen ykkössentteriksi Iginlan ja Alex Tanguayn keskelle, mutta Flames ei edennyt pudotuspeleihin. Jokinen teki kauden aikana 23 maalia ja 61 pistettä.


title: Olli Jokinen

text: Jokisen ja Calgaryn välinen sopimus päättyi vuoden 2012 heinäkuussa, jonka jälkeen NHL-seura Winnipeg Jets tiedotti solmineensa Jokisen kanssa kaksivuotisen, runsaan seitsemän miljoonan dollarin arvoisen sopimuksen. Hänestä tuli sopimuksensa myötä Jetsin parhaiten palkattu hyökkääjä, ja Winnipegissä Jokinen valittiin myös seuransa toiseksi varakapteeniksi Mark Stuartin ohella hyökkääjä Andrew Laddin jatkaessa Jetsin kapteenina kauden 2011–2012 tapaisesti.


title: Olli Jokinen

text: Kauden 2012–2013 alkua viivästytti työsulku, minkä vuoksi NHL:n runkosarja käynnistyi vasta 19. tammikuuta 2013. Runkosarja lyheni työsulun vuoksi 48 otteluun, joista Jokinen pelasi 45. Kausi oli hänelle tehopisteiden valossa vaisu, sillä hän teki 45 ottelussaan seitsemän maalia ja yhteensä 14 tehopistettä. Winnipeg oli yksi liigan heikoimmista seuroista, eikä se yltänyt pudotuspeleihin.


title: Olli Jokinen

text: Kaudella 2013–2014 Jokinen nosti tasoaan roimasti. Hän pelasi täyden 82 ottelun runkosarjan ja saavutti tehopisteet 18+25=43.


title: Olli Jokinen

text: Kauden 2013–2014 jälkeen Jokisen sopimus Winnipegin kanssa päättyi. Heinäkuussa Jokisesta tuli vapaa pelaaja, ja hän päätyi tekemään sopimuksen Nashville Predatorsin kanssa kaudeksi 2014–2015. Nashville tiedotti Jokisen sopimuksen olevan yksivuotinen ja yhteensä 2,5 miljoonan dollarin arvoinen. Koska Nashvillesta tuli Jokisen NHL-uran kahdeksas seura, hänestä tuli sopimuksen myötä suomalaisennätyksen hallussapitäjä eniten eri NHL-seuroja edustaneena suomalaisena jääkiekkoilijana. Sopimuksen varmistuttua Nashvillen toimitusjohtaja David Poile kehui Jokisen omistautumista jääkiekolle ja sanoi, että hänen kokemuksensa on tärkeää seuran nuorille pelaajille. Kausi Predatorsissa ei sujunut Jokisen osalta odotetusti. Hän teki 48 ottelussa tehot 3+3 ja joutui useissa helmikuun peleissä vilttiketjuun. 15. helmikuuta 2015 Jokinen vaihdettiin Toronto Maple Leafsiin osana neljän pelaajan kauppaa.


title: Olli Jokinen

text: Jo heti siirron jälkeen Jokinen sopi Toronton toimitusjohtajan kanssa että hänet kaupattaisiin edelleen johonkin Stanley Cupista realistisesti kilpailevaan joukkueeseen. Pelaajasiirtojen takarajalla Jokinen myytiin St. Louis Bluesiin. Hän ehti pelata kuusi ottelua Toronton pelipaidassa.


title: Olli Jokinen

text: Syksyllä 2015 Jokisen olkapää leikattiin, eikä hän pelannut kaudella 2015–2016 missään. Sen sijaan hän toimi juniorivalmentajana Floridassa. Joukkue on NJPHL:n (National Junior Prospects Hockey League) North Broward Prep Eagles, jonka alle 16-vuotiaita pelaajia Jokinen valmentaa apuvalmentajana.


title: Olli Jokinen

text: Florida Panthers solmi Jokisen kanssa päivän mittaisen pelaajasopimuksen maaliskuussa 2017, jolloin Jokinen päätti virallisesti uransa ja Florida Panthers järjesti hänelle jäähyväisseremonian..


title: Olli Jokinen

text: Kaudella 1997–1998 Jokinen oli nuorten maajoukkueen runkopelaaja sen voitettua maailmanmestaruuden kotikisoissa. Jokinen syötti finaalissa Niklas Hagmanin tekemän ratkaisumaalin.


title: Olli Jokinen

text: Aikuisten tasolla Jokinen on edustanut Suomen jääkiekkomaajoukkuetta kymmenen kertaa MM-kisoissa, neljästi olympialaisissa ja kerran jääkiekon maailmancupissa. Jokinen oli suuressa roolissa vuoden 2004 maailmancupin hopeaa saavuttaneessa Leijona-joukkueessa. Vuonna 2006 hän oli voittamassa sekä olympiahopeaa että MM-pronssia.


title: Olli Jokinen

text: Vancouverin talviolympialaisissa 2010 Jokinen teki Suomen joukkueen ensimmäisen maalin Leijonien ensimmäisessä ottelussa Valko-Venäjää vastaan, kun Suomi voitti ottelun 5–1. Jokinen aloitti olympiaturnauksen Suomen kakkosketjussa, mutta myöhemmin päävalmentaja Jukka Jalonen siirsi hänet kolmosketjuun. Suomen selvitettyä tiensä turnauksen pronssiotteluun Jokinen pelasi nelosketjussa. Jokinen ei täysin sopeutunut Jalosen pelityyliin ja tympääntyi kohtelustaan, ja on myöhemmin kertonut päättäneensä tuolloin maajoukkueuran päätöksestä. Pronssiottelussa Slovakiaa vastaan Suomi oli 3–2-tappiolla ennen viimeistä erää, mutta kolmannessa erässä Jokinen ratkaisi ottelun Suomelle. Hän viimeisteli ketjukavereidensa Jarkko Ruudun ja Ville Peltosen esityöstä 3–3-maalin ja iski onnistuneen yksilösuorituksen päätteeksi kiekon Jaroslav Halakin jalkojen välistä 4–3-voittomaalin. Näin Suomi juhli olympiapronssia ja kokenut Jokinen toista olympiamitaliaan. Ottelun jälkeen Jokinen ilmoitti lopettavansa maajoukkueuransa.


title: Olli Jokinen

text: Jalosen luovuttua Suomen maajoukkueen päävalmentajan tehtävästä keväällä 2013 Jokinen ilmoitti uudelle päävalmentajalle Erkka Westerlundille olevansa maajoukkueen käytettävissä vuoden 2014 olympiakisoissa ja hänet valittiinkin Sotšin olympiajoukkueeseen. Jokisen edustama Suomi saavutti turnauksessa pronssia.


title: Olli Jokinen

text: Kauden 2011–2012 loppuun mennessä Jokinen oli pelannut NHL-urallaan 1042 ottelua ja tehnyt niissä 292 maalia ja saanut 391 syöttöpistettä. Vielä kaudella 2008–2009 Jokinen oli aktiivipelaajista eniten runkosarjaotteluita (799) pelannut pelaaja, joka ei ollut koskaan pelannut NHL:n playoff-peleissä. Keväällä 2009 hän pelasi Calgary Flamesin joukkueessa kuusi NHL:n playoff-ottelua.


title: Olli Jokinen

text: Helmikuussa 2008 kaatuvan Jokisen luistimen terä osui joukkuetoveri Richard Zednikin kaulaan. Zednikin kaulavaltimo viiltyi auki, mutta huoltajat saivat nopealla toiminnallaan pelastettua hänen henkensä.


title: Olli Jokinen

text: Jokinen on avioliitossa ja hänellä on kolme lasta. Hänen veljensä Ville Jokinen on entinen jääkiekkoilija, joka edusti SM-liigassa HIFK:ta ja KalPaa.


title: Olli Jokinen

text: Jokiselle myönnettiin kesällä 2007 vapautus asevelvollisuudesta terveydellisistä syistä, kuten hän itse ilmoitti.


title: Olli Jokinen

text: Jokinen aloitti C More -kanavan tv-kommentaattorina vuoden 2018 jääkiekon MM-kisoissa.


title: De Havilland D.H.89 Dragon Rapide

text: de Havilland D.H.89 Dragon Rapide oli englantilainen, kaksitasoinen ja kaksimoottorinen matkustajalentokone. Kahdeksanpaikkaisen koneen ensimmäinen prototyyppi lensi 17. huhtikuuta 1934. Kone suunniteltiin de Havilland D.H.86:n pohjalta ja oli niin onnistunut että se pysyi tuotannossa yli kymmenen vuotta, kaikkiaan konetta rakennettiin 728 kappaletta.


title: De Havilland D.H.89 Dragon Rapide

text: Kone oli aikanaan yksi käytetyimmistä liikennelentokoneista koko maailmassa. Ensimmäinen lentoyhtiö joka aloitti liikennöinnin Dragon Rapidella heinäkuussa 1934 oli Hillmans Airways Ltd. Yhtiö käytti konetta Britteinsaarten lentoliikenteessä. Siviilikäytön lisäksi konetta käytti lähinnä yhteyskoneena vuodesta 1935 lähtien Ison-Britannian kuninkaalliset ilmavoimat, Royal Air Force. RAF käytti joitakin koneita myös koulutuksessa.


title: De Havilland D.H.89 Dragon Rapide

text: Konetta tarjottiin Ison-Britannian ilmavoimille myös varsinaiseen sotilaskäyttöön, lähinnä rannikkopuolustustehtäviin. Yksi prototyyppi, D.H.89M rakennettiin, rannikkotiedustelu- ja puolustustehtäviin valittiin kuitenkin Avro-tehtaan (A.V. Roe & Co. Ltd) Avro Anson I. Kolme modifioitua D.H.89M-konetta osallistui kuitenkin myöhemmin Espanjan sisällissotaan nationalistien puolella vuonna 1936. Koneet oli aseistettu kahdella konekiväärillä ja ulkopuolisella pommiripustimella. Kaksi D.H.89M-konetta toimitettiin vuonna 1936 Liettuaan.


title: De Havilland D.H.89 Dragon Rapide

text: Vuonna 1937 tuotantolinjalle tuli D.H89A, jonka mukana tuli pieniä muutoksia, mm. laskuvalonheitin koneen nokkaan sekä ohjaamon lämmityslaite.


title: De Havilland D.H.89 Dragon Rapide

text: Toisen maailmansodan alettua tuotantoon tuli D.H.89B Mk.1 suunnistusharjoituskone ja Mk.2 yhteyskone, molemmat olivat RAF:n käytössä. Mk.1:ssä oli miehistönä ohjaaja ja radisti ja se pystyi kuljettamaan kuusi matkustajaa. Mk.2 kuljetti ohjaajan lisäksi kahdeksan matkustajaa. Näitä D.H.89B-muunnoksia kutsuttiin nimellä de Havilland Dominie.


title: De Havilland D.H.89 Dragon Rapide

text: Sodan päätyttyä jäljellä olevat koneet palvelivat paitsi matkustajakoneena, myös muissa tehtävissä (esimerkiksi Israelin ilmavoimien 69. laivue käytti niitä vuonna 1948 pommikoneena) vuoteen 1955 asti, ja useita yksilöitä lentää tänäkin päivänä.


title: De Havilland D.H.89 Dragon Rapide

text:
Aero Oy hankki käyttöönsä kaksi D.H.89A-konetta, ensimmäinen OH-BLA "Salama" otettiin käyttöön maaliskuussa vuonna 1937 ja toinen, OH-BLB "Lappi" vuonna 1938.
Toukokuun 1. päivänä 1937 OH-BLA aloitti liikenteen Helsingistä Viipuriin ja pari päivää myöhemmin Helsingistä Tampereelle. Vuonna 1938 OH-BLB:n saavuttua Viipurin-reittiä jatkettiin Imatralle ja Tampereen-reittiä Vaasaan, vuotta myöhemmin pohjoinen reitti ulotettiin Ouluun ja Kemiin.


title: De Havilland D.H.89 Dragon Rapide

text: Koneet pakko-otettiin Suomen ilmavoimille lokakuussa 1939. Niitä käytettiin tähystäjäkoulutuksessa Luonetjärvellä Täydennyslentorykmentti 4:ssä. Talvisodan jälkeen koneet palautettiin omistajalleen. Jatkosodan alkaessa tehdyn sopimuksen mukaan kaikki Aero Oy:n koneet lensivät tarvittaessa Puolustuslaitoksen lentoja (mm. sairaankuljetuslentoja) kuulumatta kuitenkaan lentoyksiköihin. OH-BLB joutui saksalaisen hävittäjän erehdyksessä tulittamaksi Kiestingissä 8. marraskuuta 1941. Kone teki onnistuneen pakkolaskun, tilapäisen korjauksen jälkeen kone lennettiin peruskorjattavaksi.


title: De Havilland D.H.89 Dragon Rapide

text: Sodan aikana ja sen jälkeen koneet olivat Aero Oy:n lisäksi Veljekset Karhumäki Oy:n, Savon Lentolinjat Oy:n ja Lentohuolto Oy:n kirjoissa. Molemmat koneet myytiin myöhemmin ulkomaille, OH-BLA (tunnuksina myös OH-VKH ja OH-DHA) Tanskan kautta Saksaan ja OH-BLB (myös OH-VKI ja OH-DHB) vuonna 1947 Tanskan kautta Norjaan.


title: Diodoros

text: Diodoros voi viitata seuraaviin henkilöihin:


title: Damon ja Pythias

text: Damon () ja Pythias (, tai "Fintias", , ) (400-luku eaa.) olivat kummatkin Pythagoraan oppilaita. Kreikkalaisessa mytologiassa heidän legendastaan on tullut ystävyyssuhteessa vallitsevan luottamuksen ja lojaliteetin symboli.


title: Damon ja Pythias

text: Legendan mukaan Pythias ja hänen ystävänsä Damon matkustivat kummatkin Syrakusaan. Pythias sai syytteen juonittelusta Syrakusan kuningasta, Dionysios I:stä vastaan. Rangaistuksena hänet määrättiin kuolemaan.


title: Damon ja Pythias

text: Pythias hyväksyi rangaistuksen, mutta pyysi päästä käymään kerran kotona, että voisi järjestellä asiansa ja hyvästellä perheensä. Dionysios ei halunnut mennä lankaan ja kieltäytyi, sillä hän oli varma, että Pythias pakenisi eikä palaisi koskaan.


title: Damon ja Pythias

text: Damon riskeerasi oman vapautensa ja tarjoutui jäämään pantiksi, kunnes Pythias palaisi. Dionysios hyväksyi tarjouksen sillä ehdolla, että jos Pythias ei palaa, Damon kuolee hänen sijastaan. Damon hyväksyi tämän. Pythias vapautettiin.


title: Damon ja Pythias

text: Dionysios oli varma, että Pythias ei koskaan palaisi, ja sinä päivänä kun tämän oli tarkoitus palata, Dionysios varlmistautui teloittamaan Damonin. Pythias palasi juuri kun Damonia oltiin teloittamassa.


title: Damon ja Pythias

text: Pythias pyysi ystävältään anteeksi myöhästymistään, ja kertoi, kuinka merirosvot olivat kaapanneet laivan sen ollessa matkalla kohti Syrakusaan, ja hänet heitettiin mereen. Dionysios kuunteli, kun Pythias kertoi, kuinka hän ui rantaan ja hankkiutui Syrakusaan niin nopeasti kuin mahdollista, saapuen perille juuri viime hetkellä.


title: Damon ja Pythias

text: Dionysios oli niin otettu ystävysten välisestä luottamuksesta ja lojaliteetista, että hän vapautti sekä Damonin että Pythiaksen, ja pyysi heitä jäämään hoviinsa.


title: Damon ja Pythias

text: Useat antiikin ajan kirjailijat ovat kertoneet legendan, mukaan lukien Cicero, Diodoros, Hyginus ja Polyainos. Yksityiskohdat jotka eroavat ovat:


title: Pythias

text: Pythias on antiikin kreikkalainen nimi, joka voi viitata seuraaviin henkilöihin:


title: Samael

text: Samael on:


title: Zak McKracken and the Alien Mindbenders

text: Zak McKracken and the Alien Mindbenders (usein lyhyesti Zak McKracken) on LucasArtsin vuonna julkaisema seikkailupeli. Se oli toinen SCUMM-komentosarjakielellä julkaistu peli. Pelin juoni kertoo Maahan soluttautuneista avaruusolennoista, jotka aikovat orjuuttaa ihmiskunnan ja sensaationhakuisesta lehtimiehestä, joka aikoo tehdä tyhjäksi heidän suunnitelmat.


title: Zak McKracken and the Alien Mindbenders

text: Peli parodioi monia nykyaikaisia salaliittoteorioita ja hengellisiä liikkeitä. Pelissä selviää muun muassa, että niin Gizan pyramidit kuin kasvot Marsissa rakensivat muinaiset humanoidit, Elvis Presley tuli ulkoavaruudesta ja Bermudan kolmiosta kaapataan lentokoneita avaruusaluksiin.


title: Zak McKracken and the Alien Mindbenders

text: Pelin keskushenkilö on sensaatiolehdelle juttuja keksivä sanfranciscolainen Zachary "Zak" McKracken. Peli sijoittuu vuoteen 1997. Pelin dokumentaatiosta on pääteltävissä, että ihmisiksi naamioituneet avaruusolennot, caponialaiset, laskevat ihmiskunnan älykkyyttä lisäämällä puhelinlinjoille matalaa huminaa.


title: Zak McKracken and the Alien Mindbenders

text: Zakin tehtäväksi koituu korjata ja aktivoida muinaisten skolarialaisten, jotka poistuivat 50 000 vuotta sitten Maasta, rakentama Maan puolustusjärjestelmä caponialaisten häätämiseksi. Hän saa avukseen kolme naista, jotka ovat Annie Larris, Melissa China ja Leslie Bennett. Annie on itsenäinen tieteenharjoittaja. Melissa ja Leslie ovat opiskelijoita, jotka näkemänsä unen opastamana ovat lentäneet asuntoautolla Marsiin. Unet muutenkin yhdistävät nelikkoa, sillä he pitävät niiden välityksellä telepaattista yhteyttä.


title: Zak McKracken and the Alien Mindbenders

text: Varsinainen peli alkaa kuitenkin melko kaukana tästä juonesta. Seurattuaan esimiehensä antamaa johtolankaa Zak löytää sattumalta sinisen kristallin. Kristallin avulla hän tutustuu Anniehin. Skolarialaisten puolustusjärjestelmä tarvitsee toimiakseen vielä kaksi muuta kristallia ja koneen, joiden kappaleita joutuu etsimään ympäri Maata ja Marsia.


title: Zak McKracken and the Alien Mindbenders

text: "Zak McKracken" julkaistiin 10. lokakuuta 1988 aluksi Commodore 64:lle luotuna SCUMM version 1:llä. Samana vuonna se julkaistiin myös MS-DOSille.


title: Zak McKracken and the Alien Mindbenders

text: "Zak McKracken" julkaistiin SCUMM version 2:lla MS-DOSille käännettynä samana vuonna myös "Enhanced Versioniksi" kutsuttuna. Merkittävin muutos oli korkeampi grafiikkaresoluutio. Vuonna 1989 se julkaistiin Amigalle ja Atari ST:lle. Amigan käännös hyödynsi koneen äänipiiriä, ja siinä oli digitoituja ääniefektejä, mutta musiikkien soitinäänet oli jätetty kuitenkin varsin vaatimattomiksi.


title: Zak McKracken and the Alien Mindbenders

text: "Zak McKracken" julkaistiin SCUMM version 3:lla käännettynä vuonna 1991 FM Townsille. Merkittävin muutos oli 256-värinen grafiikka 16-värisen sijaan. FM Townsin käännöksessä taustamusiikit ja -äänet tulivat CD:ltä. Pelistä julkaistiin myös demoversio Atari ST:lle ja FM Townsille.


title: Zak McKracken and the Alien Mindbenders

text: Peli väitetään julkaistun myös Apple II:lle. Commodore 64:n käännöksen ohjekirjassa on myös Apple II:n latausohjeet, ja joillakin Internet-sivustoilla on maininta Apple II:n käännöksestä, kuitenkin puutteellisin tiedoin. Jotkin keräilijät ovat sitä mieltä, ettei kyseistä käännöstä ole julkaistu.


title: Zak McKracken and the Alien Mindbenders

text: "Zak McKracken" on ainoa LucasArtsin peli, jota ei ole käännetty Macintoshille.


title: Zak McKracken and the Alien Mindbenders

text: Peli julkaistiin englanniksi, ranskaksi, saksaksi, espanjaksi ja japaniksi. Japaninkielisessä FM Townsin käännöksessä hahmot olivat japanilaista manga-tyyliä muistuttavasti isompisilmäisiä.


title: Zak McKracken and the Alien Mindbenders

text: "Maniac Mansionia" varten kehitettyä SCUMM-komentosarjakieltä käyttävä "Zak McKracken" valmistui yhdeksässä kuukaudessa ideasta peliksi.


title: Zak McKracken and the Alien Mindbenders

text: "Zak McKrackenin" ideoivat ja suunnittelivat David Fox, Matthew Kane, David Spangler ja Ron Gilbert. Fox ja Kane myös ohjelmoivat ja kirjoittivat pelin SCUMM-komentokieltä. Kane sävelsi ja sovitti pelin musiikit.


title: Zak McKracken and the Alien Mindbenders

text: "Zak McKrackenin" kuvitukset tekivät Basilio Amaro, Martin Cameron, Mark J. Ferrari ja Gary Winnick. Winnick teki pelin animaatiot.


title: Zak McKracken and the Alien Mindbenders

text: Edellä mainitut vastasivat Commodore 64 -käännöksestä. Muiden käännösten tekijät:


title: Zak McKracken and the Alien Mindbenders

text: "Zak McKrackenista" tuli nopeasti suosittu seikkailupelien ystävien keskuudessa ja sillä on nykyään kulttimaine. Peli on melko tuntematon seikkailupelien klassikoiden joukossa verrattuna vaikkapa "Maniac Mansioniin" tai "Space Questeihin", mahdollisesti siksi, ettei se saanut jatko-osia, sitä ei ollut saatavilla kovin monelle laitteelle eikä sillä monista SCUMM-peleistä poiketen ollut toistoarvoa ensimmäisen läpipeluun jälkeen. Suomessa Niko Nirvi arvosteli pelin C=lehdessä ja antoi sille vain kolme tähteä (Nirvi ei pitänyt erityisemmin seikkailupeleistä "Leisure Suit Larrya" lukuun ottamatta). Saman lehden Petri Teittinen kuitenkin kehui peliä omalla palstallaan (Baron Knightlore -palsta), ja lehden lukijat lähettivät palstalle julkaistavaksi vihjeitä peliin ja lopulta kokonaisia läpipeluuohjeitakin saapui Teittiselle postissa yli kymmenen kappaletta (joista yksi julkaistiin lehdessä).


title: Zak McKracken and the Alien Mindbenders

text: "Zak McKracken" on erittäin mutkikas ja laaja, ja väitetään, että monet eivät ole jaksaneet pelata sitä läpi ilman läpipeluuohjetta. Lisävaikeutena pelissä on umpikujia, eli tiettyjen virheellisten ratkaisujen tai välinpitämättömän rahankäytön jälkeen peliä ei voi enää läpäistä. Myöhemmissä peleissään LucasArts pyrki karsimaan tällaiset. Peliä on haukuttu fanienkin keskuudessa sen lukuisista sokkeloista, joilla ei ole juuri muuta virkaa kuin pidentää pelin kestoa. FM Townsin käännöksessä joitakin sokkeloita on hieman helpotettu valaisemalla ne.


title: Zak McKracken and the Alien Mindbenders

text: Juonen eeppisyyden ja monimuotoisuuden takia pelillä on edelleen aktiivinen fanikuntansa, joka on muun muassa työstänyt sille epävirallisia jatko-osia. Lucasfan Games julkaisi vuonna 2002 suppean jatko-osan "The New Adventures of Zak McKracken". Jatko-osan "Zak McKracken Between Time And Space" odotetaan valmistuvan pian ja "Zak McKracken and the Alien Rockstarsin" noin vuonna 2007.


title: Zak McKracken and the Alien Mindbenders

text: Pelin alkumusiikki muistetaan edelleen peliharrastajien keskuudessa ja siitä on tehty uusia sovituksia. MS-DOS-käännöksen musiikki toteutettiin alun perin PC:n sisäisellä kaiuttimella, mutta se on varsin siedettävän kuuloinen. "Enhanced Versionissa" on Tandy-tuki.


title: Stefka Kostadinova

text: Stefka Kostadinova (, s. 25. maaliskuuta 1965 Plovdiv, Bulgaria) on entinen bulgarialainen korkeushyppääjä ja istuva Bulgarian Olympiakomitean puheenjohtaja.


title: Stefka Kostadinova

text: Kostadinova on yksi maailman kaikkien aikojen menestyneimmistä korkeushyppääjistä. Hän voitti lukuisia arvokisamitaleja, joista 13 kultaisia.


title: Stefka Kostadinova

text: Kostadinova pitää yhä hallussaan naisten korkeushypyn maailmanennätystä 209, jonka hyppäsi Rooman MM-kisoissa vuonna 1987. Se on yksi vanhimmista voimassa olevista yleisurheilun maailmanennätyksistä. Kaikkiaan Kostadinova paransi maailmanennätystä uransa aikana seitsemän kertaa, joista kolme kertaa ulkoradoilla. Hän ylitti 2 metriä 197 kertaa.


title: To Separate the Flesh from the Bones

text: To Separate the Flesh from the Bones on helsinkiläinen death-grind-yhtye. Kokoonpanossa vaikuttaa HIM- ja Amorphis-yhtyeiden jäseniä. Yhtyeen esikoisalbumi "Utopia Sadistica" julkaistiin Spinefarm Recordsin kautta vuonna 2004.


title: To Separate the Flesh from the Bones

text: Pasi on vaikuttanut yhtyeissä Ajattara, Amorphis ja Shape of Despair. Niclas on soittanut mm. Amorphis ja Verenpisara yhtyeissä. Mika tunnetaan parhaiten HIM yhtyeen rumpalina.


title: Kalervo Tuukkanen

text: Kalervo Tuukkanen (14. lokakuuta 1909 Mikkeli – 12. heinäkuuta 1979 Helsinki) oli suomalainen taidemusiikin säveltäjä. Hän voitti hopeaa Lontoon kesäolympialaisten 1948 taidelajien orkesterimusiikin sarjassa teoksellaan "Karhunpyynti".


title: Kalervo Tuukkanen

text: Tuukkasen vanhemmat olivat ylikonduktööri Otto Wilhelm Tuukkanen ja Anna Härkönen ja puoliso vuodesta 1935 Gunhild Katharina Sigfrids. Hän tuli ylioppilaaksi 1928 ja valmistui filosofian kandidaatiksi 1933. Sävellysopintoja Tuukkanen harjoitti Leevi Madetojan johdolla mutta opiskeli myös Helsingin konservatoriossa. Madetojasta Tuukkanen julkaisi myöhemmin myös elämäkerran. Säveltämisen ohessa hän toimi kapellimestarina, kuoron- ja orkesterinjohtajana sekä musiikin- ja laulunopettajana ja oli perustamassa muun muassa Suomen Säveltäjät ry:tä, jonka sihteeri hän oli vuodesta 1945. Tuukkanen julkaisi myös muun muassa aforismikokoelman "Tuumailuja" (1960). Hän perusti edelleen toimivan Helsingin Laulu -sekakuoron vuonna 1951. Sävellyskonsertit Tuukkanen piti Viipurissa 1937 ja Helsingissä 1939 ja 1945.


title: Kalervo Tuukkanen

text: Tuukkanen sävelsi kaikkiaan kuusi sinfoniaa ja kolme konserttoa (kaksi viululle ja yhden sellolle). Hänen sävellyksiään ovat muun muassa seuraavat:


title: Abdi Bile

text: Abdi Bile (s. 28. joulukuuta 1962 Las Anod) on entinen keskimatkojen juoksija ja Somalian ensimmäinen urheilun arvokisavoittaja. Bile voitti 1 500 metrin juoksun maailmanmestaruuden 1987 MM-kisoissa Roomassa ajalla 3.36,80. Viimeiset 800 metriä hän juoksi aikaan 1.45,9.


title: Abdi Bile

text: Mestaruusvuotensa jälkeen Bile kärsi monta vuotta loukkaantumisesta ja joutui jättämään väliin 1988 Soulin olympialaiset, 1991 MM-kisat Tokiossa sekä myös 1992 Barcelonan olympialaiset. Vuoden 1993 MM-kisoissa Stuttgartissa hän oli mukana ja juoksi 1 500 metrillä pronssille.


title: Tero Järvenpää

text: Tero Mikael Järvenpää (s. 2. lokakuuta 1984 Tampere) on suomalainen kilpauransa päättänyt keihäänheittäjä. Järvenpään ennätys on 86,68 metriä heinäkuulta 2008. Seuratasolla Järvenpää edusti Tampereen Pyrintöä, aiemmin Parkanon Urheilijoita. Häntä valmensi isä Pentti Järvenpää.


title: Tero Järvenpää

text: Nuorena Järvenpää harrasti monia yleisurheilulajeja. Hän kilpaili pituushypyssä, kuulantyönnössä, kiekonheitossa, moukarinheitossa, pallonheitossa, sekä kolmi- ja viisiottelussa. Keihäänheittoon hän keskittyi 16-vuotiaana.


title: Tero Järvenpää

text: Järvenpää sai pronssia Debrecenin alle 18-vuotiaiden MM-kilpailuissa 2001 heitettyään 700 gramman keihästä 68,85. Läpimurtona kansalliselle huipulle voidaan pitää pronssia Kalevan kisoissa 2003 tuloksella 80,43. Samana vuonna hän sai hopeaa alle 20-vuotiaiden EM-kilpailuissa Tampereella tuloksella 73,66. Kalevan kisoissa 2004 hän sai pronssia heitettyään 78,79. Ensimmäisessä aikuisten maaottelussaan Göteborgissa 2005 hän sijoittui toiseksi.


title: Tero Järvenpää

text: Järvenpää sai SM-hopeaa 2006 mutta karsiutui Göteborgin EM-kilpailuissa loppukilpailusta. Lappeenrannan Kalevan kisoissa 2007 hän heitti Tero Pitkämäen jälkeen hopealle tuloksella 81,01. Tulos ylitti sentillä Osakan MM-kisojen A-rajan ja Järvenpää valittiin MM-kisajoukkueeseen kolmanneksi keihäsmieheksi. Osakassa hän oli finaalin kahdeksas tuloksella 82,10 ollen samalla Suomen MM-joukkueen toiseksi paras urheilija keihäskultaa tuoneen Tero Pitkämäen jälkeen.


title: Tero Järvenpää

text: Järvenpää sijoittui kesällä 2008 Kultaisen liigan kilpailuissa toiseksi Oslossa ja Roomassa sekä kolmanneksi Berliinissä ja Zürichissä. Kalevan kisoissa hän voitti ensimmäisen aikuisten Suomen-mestaruutensa tuloksella 86,68. Pekingin olympialaisissa hän sijoittui neljänneksi tuloksella 83,95. Pronssimitalissa Järvenpää oli kiinni viimeiselle kierrokselle saakka, jolloin Ainārs Kovals ohitti hänet. Myöhemmin samana kesänä Järvenpää voitti maaottelun keihäskilpailun Helsingissä ja sijoittui viidenneksi . Kaudella 2009 hän jäi Kalevan kisoissa kahdeksanneksi. Berliinin MM-kilpailuissa hän oli yhdestoista. Kalevan kisoissa 2010 hän oli kuudes ja 2011 toinen.


title: Tero Järvenpää

text: Järvenpää ilmoitti uransa lopettamisesta kesällä 2015. Hän oli kilpaillut viimeksi vuonna 2012.


title: Tero Järvenpää

text: Järvenpään isosisko Satu sai nuorten EM-hopeaa kiekonheitossa 1997.


title: Tero Järvenpää

text: Järvenpään sukujuuret ulottuvat Etelä-Pohjanmaalle, Isojoelle, josta hänen isänsä on kotoisin. Äiti on Parkanosta kotoisin, ja molemmilla vanhemmilla on urheilutaustaa. Tero oli kilpaurallaan 187 senttimetriä pitkä ja painoi 91 kilogrammaa. Hän opiskeli konetekniikkaa Tampereen teknillisessä yliopistossa ja teki vuonna 2015 diplomityön aiheesta "Uuden toimintatavan kehittäminen elintarvikekontaktiin tarkoitettujen liimojen vaatimustenmukaisuuden osoittamiseksi".


title: Unreal Engine

text: Unreal Engine on pelimoottori, jonka on kehittänyt Epic Games "Unreal"-tietokonepeliä varten vuonna 1998. Pelimoottorista on julkaistu neljä versiota: "Unreal Engine", "Unreal Engine 2", "Unreal Engine 3" ja "Unreal Engine 4". Pelimoottori on käytettävissä Windows-, OS X-, Linux-, PlayStation 4-, Xbox One-, Adobe Flash-, Android-, iOS-, ja Nintendo Switch -alustoilla. Tämän lisäksi "Unreal Engine" toimii myös joillakin vanhemmilla konsolipohjaisilla alustoilla (esimerkiksi Sega Dreamcast). Pelimoottorin muokkain toimii Windows-, OS X- ja Linux-alustoilla.


title: Unreal Engine

text: "Unreal Engine" sisältää tuen UnrealScript-komentosarjakielelle, jota käytetään moottorin lähdekoodissa ja pelin sisäisten tapahtumien luomisessa. "UnrealScript" muistuttaa C, C++ ja Java -ohjelmointikieliä.


title: Dan O’Brien

text: Dan O’Brien (s. 18. heinäkuuta 1966 Portland, Oregon, Yhdysvallat) on yhdysvaltalainen kymmenottelija. O’Brienin menestyksekkäimmät vuodet sijoittuivat 1990-luvulle, jolloin hän oli yksi maailman parhaista lajissaan.


title: Dan O’Brien

text: O’Brien voitti 10-ottelun maailmanmestaruuden 1991 Tokiossa, 1993 Stuttgartissa ja 1995 Göteborgissa sekä olympiakultaa 1996 Atlantassa.


title: Dan O’Brien

text: Vuoden 1992 Yhdysvaltain olympiakarsinnoissa O’Brien jäi ilman tulosta kymmenottelun seiväshypyssä eikä siten päässyt Barcelonan olympialaisiin. Kuukausi Barcelonan olympialaisten jälkeen O’Brien otteli Talencessa maailmanennätyksen 8891 pistettä.


title: Dan O’Brien

text: Dan O’Brien on 189 senttimetriä pitkä ja aktiivivuosinaan painoi 84 kilogrammaa. Hän on äitinsä puolelta suomalainen.


title: Kidneythieves

text: Kidneythieves on yhdysvaltalainen industrial metal -yhtye. Sen keulahahmona toimi laulaja Free Dominguez ja Bruce Somers.


title: Olli-Pekka Karjalainen

text: Olli-Pekka Tapio Karjalainen (s. 7. maaliskuuta 1980 Töysä) on suomalainen entinen moukarinheittäjä ja EM-kultamitalisti vuodelta 2006. Hänen ennätyksensä 83,30 on vuodelta 2004 ja se on samalla myös Suomen ennätys. Karjalainen voitti kultaa Kalevan kisoissa ennätykselliset 15 kertaa peräkkäin vuosina 1998–2012.


title: Olli-Pekka Karjalainen

text: Kesällä 2013 Karjalainen kilpaili vain yhden kerran ja kauden jälkeen hän lopetti uransa selkävaivojen vuoksi.


title: Olli-Pekka Karjalainen

text: Karjalainen innostui moukarinheitosta 8-vuotiaana. Hän hallitsi Suomen moukaritilastoja 14-vuotiaasta lähtien. Hän opiskelee valtio-oppia, ja on urheilu-uransa jälkeen toiminut Kokoomuksen riveissä Seinäjoen kaupunginvaltuustossa sekä eduskuntavaaliehdokkaana.


title: Olli-Pekka Karjalainen

text: Euroopan-mestaruuskilpailuissa 2006 Karjalainen saavutti hopeamitalin. Koska Ivan Tsih’anilta Helsingin maailmanmestaruuskisoissa 2005 otetusta dopingnäytteestä löytyi myöhemmässä analyysissä luvattomia aineita, IAAF hylkäsi Tsih'an tuloksen huhtikuussa 2014, jolloin Karjalainen nousi mestariksi. Tutkimuksissa myös Vadim Devjatovskin Helsingissä antaman näytteen havaittiin sisältäneen kiellettyjä aineita. Tsih’anin ja Devjatovskin tulosten mitätöiminen merkitsisi Karjalaiselle MM-pronssia.


title: Olli-Pekka Karjalainen

text: Vuoden 2012 kunnallisvaaleissa Olli-Pekka Karjalainen valittiin Kokoomuksen ehdokkaana Seinäjoen kaupunginvaltuustoon. Hän oli Kokoomuksen ehdokkaana Vaasan vaalipiirissä vuoden 2015 eduskuntavaaleissa. Karjalainen keräsi kaikkiaan 2 991 ääntä, mikä ei riittänyt valintaan.


title: Blanka (Kastilia)

text: Blanka (ransk. Blanche de Castille, 4. maaliskuuta 1188 – 26. marraskuuta 1252) oli Kastilian kuninkaan Alfonso VIII:n ja "Englannin Aliénorin" tytär, joka syntyi Kastilian "Palenciassa". Hän oli myös Ranskan voideltu kuningatar ja kuningas Ludvig VIII Leijonan puoliso.


title: Blanka (Kastilia)

text: Ranskan kuningas Filip II Augustus ja Englannin Juhana Maaton tekivät sopimuksen, jonka mukaan Juhanan sisarentytär naitettaisiin Filipin pojalle, tulevalle Ranskan kuninkaalle Ludvig VIII Leijonalle. Sopimuksen taustalla oli Juhanan äiti ja Filipin edesmenneen isän Ludvig VII:n ensimmäinen puoliso Aliénor Akvitanialainen, joka kävi itse noutamassa kihlatun tytön keväällä vuonna 1200 Ranskan hoviin. Juhana oli antanut sisarentyttärelleen myötäjäisiksi Berryn herttuakunnassa olleet Issoudun ja Gracayn läänitykset. Avioliittoon vihkiminen tapahtui 23. toukokuuta 1200 Seinen oikealla rannalla sijaitsevassa Portmortin kaupungissa, joka kuului Juhanan läänityksiin, sillä Filip II Augustuksen läänitykset olivat paavin julistamassa kirkollisten toimenpiteiden kiellossa.


title: Blanka (Kastilia)

text: Avioliitosta syntyivät lapset:


title: Blanka (Kastilia)

text: Kuningatar Blanka osoitti suurta valmiutta valtakunnan johtotehtäviin kun Juhana Maaton vuonna 1216 kuoli ja Ludvig VIII vaati Englannin kruunua itselleen ja tunkeutui Englantiin, löytääkseen lopulta melko yhtenäisen kuningaskunnan edestään. Filip Augustus kieltäytyi auttamasta poikaansa, mutta Blanka antoi miehelleen täyden ja horjumattoman tukensa. Blanka asettui itse Clais'hen ja organisoi kaksi laivastoa, sekä armeijan, jota komensi Robert de Courtenay. Nämä yritykset olivat kuitenkin lopulta turhia. Kuitenkin tapahtuma osoitti hänen kykynsä toimia nopeasti ja tehokkaasti, oman luonteensa mukaisesti. Hänellä oli todennäköisesti myös runsaasti vaikutusvaltaa lempeätahtoiseen mieheensä, joskaan siitä ei ole kovin paljon näyttöä Ludvig VIII:n lyhyeksi jääneeltä hallituskaudelta vuosina 1223–1226.


title: Blanka (Kastilia)

text: Testamentissaan Ludvig VIII uskoi sijaishallituksen valtaistuimen perijän alaikäisyyden ajaksi kuningatar Blankalle, sillä poika oli vasta 12-vuotias. Samoin hänelle tuli yksin vastuu pariskunnan lukuisista lapsista. Poliittinen tilanne vaikutti hankalalta ja vaikealta. Kovalla työllä rakennetty Kapetingi-dynastian asema näytti murenevan vasallien voimakastahtoisuuden edessä Ludvig IX Pyhän alaikäisyyden aikana. Blanka otti kuitenkin kantaakseen yksin koko vastuun ja taakan ja hajotti paronien liittouman vuonna 1226 ja torjui Englannin kuninkaan hyökkäyksen vuonna 1230. Hänen energisyytensä ja päättäväisyytensä kesti kaikki vaarat.


title: Blanka (Kastilia)

text: Valtionhoitajuuden aikana liikkui myös paljon huhuja, joiden tarkoituksena oli vahingoittaa kuningattaren mainetta. Champagnen kreivi Thibaud IV oli lausunut runollisen vasallilupauksen kuningattarelle ja tämä toimi pohjana huhuille, samoin laskettiin liikkeelle huhuja paavin legaatin Romano Bonaventuran, sant' Angelon kardinaalin pidentyneen vierailun syistä, joiden kerrottiin liittyvän kuningattareen.


title: Blanka (Kastilia)

text: Blanka oli ilmeisesti perinyt parhaat ominaisuutensa isoäidiltään Aliénor Akvitanialaiselta, sillä ajan myötä vasallit kunnioittivat joko hänen sotaisia valmistelutaitojaan tai selkeätä diplomatiaansa. Voidaan hyvin sanoa, että Ludvig IX Pyhä oli äidilleen velkaa kuningaskuntansa, sillä hänen ansiostaan uusi kuningas sai toimivan valtakunnan ja vahvan monarkian. Ludvigin tultua täysi-ikäiseksi ja hallitsijaksi vuonna 1236, oli Blankalla kuitenkin häneen vielä melkoisesti vaikutusvaltaa. Vuonna 1248 Blankasta tuli uudelleen sijaishallitsija ja valtionhoitaja kun Kudvig Pyhä lähti ristiretkelle, jonne lähtöä leskikuningatar oli voimakkaasti vastustanut. Sijaishallitsija säilytti valtakunnan toiminnassa ja rauhantilassa kuninkaan poissaolon aikana.


title: Blanka (Kastilia)

text: Pitkän elämäntyön tehneen kuningatar Blankan voimat kuitenkin vähenivät ja hän sairastui ollessaan Melunin kaupungissa marraskuussa 1252. Hänet kuljetettiin Pariisiin, jossa hän kuitenkin muutaman päivän kuluttua kuoli. Hänet haudattiin Maubuissoniin.


title: Aleksandr Jakušev

text: Aleksandr Sergejevitš Jakušev (, s. 2. tammikuuta 1947 Moskova, Venäjän SFNT, Neuvostoliitto) on entinen neuvostoliittolainen jääkiekkoilija ja jääkiekkovalmentaja. Hän oli maailman parhaimpia jääkiekkoilijoita 1960- ja 1970-luvulla, pelipaikaltaan hyökkääjä.


title: Aleksandr Jakušev

text: Jakušev, lempinimeltään "Iso-Jakki", tunnetaan parhaiten Neuvostoliiton maajoukkueen otteluista Kanadaa vastaan vuoden 1972 Summit-sarjassa. Vaikkakin hän usein jäi joukkuekaveri Valeri Harlamovin varjoon, oli hän Summit-sarjan päätyttyä tehnyt 7 maalia ja 4 maalisyöttöä, yhteensä 11 tehopistettä.


title: Aleksandr Jakušev

text:
Lopetettuaan jääkiekon pelaamisen Jakušev valmensi Moskovan Spartakia ja lyhyen aikaa myös Neuvostoliiton maajoukkuetta.
Jakušev oli suurikokoinen pelaaja, mutta ei pelannut erityisen fyysistä peliä. Hän oli puhdasotteinen taklaaja ja reilu pelaaja. Jakušev oli ammattilainen otteissaan pelissä ja harjoituksissa. Hänellä oli voimakas lyöntilaukaus ja hän oli kuuluisa nopeista syötöistä puolustuslinjan taakse.


title: Matikka

text: Matikka voi tarkoittaa seuraavia asioita:


title: Oulangan kansallispuisto

text: Oulangan kansallispuisto sijaitsee Kuusamon ja Sallan kunnissa Koillismaan ylänköalueella. Puisto rajoittuu idässä Venäjään ja rajan takaiseen, vuonna 1992 perustettuun Paanajärven kansallispuistoon, jonka kanssa Oulanka tekee jatkuvaa yhteistyötä. Oulangan kansallispuisto on monipuolinen yhdistelmä pohjoista, itäistä ja eteläistä luontoa. Maisemaa hallitsevat mäntymetsät, jokilaaksot koskineen ja hiekkatörmineen sekä pohjoisosan laajat suoalueet. Eliölajisto on rikas ja alueella viihtyvät monet uhanalaiset eläin- ja kasvilajit. Kansallispuisto on perustettu vuonna 1956. Alueen nykyinen pinta-ala on 270 km².


title: Oulangan kansallispuisto

text: Oulangan kansallispuisto perustettiin vuonna 1956, jonka jälkeen sitä on laajennettu kahdesti vuosina 1982 ja 1989. Alue on kuitenkin ollut tunnettu kauneudestaan jo 1800-luvun loppupuolella, jolloin se oli suosittu taiteilijoiden ja luonnontutkijoiden vierailukohde. Virallista kansallispuistonimitystä saatiin odottaa ensin toisen maailmansodan ja tämän jälkeen isojaon takia. Nimitystä hidastutti myös Kuusamon koskisota 1900-luvun puolessavälissä.


title: Oulangan kansallispuisto

text: Vuonna 2002 Oulanka sai WWF:n PAN Parks -sertifikaatin, joka on tunnustuksena erinomaisesta luonnonsuojelun ja kasvavan luontomatkailun yhteen sovittamisesta.


title: Oulangan kansallispuisto

text: Oulangan maiseman muodostavat vanhat mäntymetsät, kiemurtelevat jokilaaksot hiekkatörmineen ja koskineen kuin myös jyrkkäseinäiset kalliorotkot ja puiston pohjoisosassa sijaitsevat laajat suoalueet. Alueen korkeimmat vaarat sijaitsevat 380 metrin korkeudessa, kun taas matalimmillaan Oulanka laskeutuu jokilaaksojen 151 metrin tasossa. Oulankaa halkoo kaksi isoa, itään virtaavaa jokea, Oulanka- ja Kitkajoki. Meanderoiva Oulankajoki muodostaa kansallispuiston perustan.


title: Oulangan kansallispuisto

text: Eliölajisto on puolestaan rikas uhanalaisine kasvi- ja eläinlajeineen. Esimerkiksi puiston tunnuksena esiintyvä neidonkenkä on uhanalainen laji, mutta kansallispuistossa yleinen. Muita Oulangalla esiintyviä valtakunnallisesti uhanalaisia lajeja ovat mm. pohjanailakki ja tikankontti.


title: Oulangan kansallispuisto

text:
Oulanka on yksi suosituimmista kansallispuistoista Suomessa: siellä voi hyvin tehdä useamman päivän vaellusretken kuin myös muutaman tunnin nähtävyysvierailun. Esimerkiksi Kiutaköngäs on sadan metrin mittainen koski, joka sijaitsee vajaan kilometrin päässä Oulangan luontokeskuksesta. Oulangalla on useita päiväretkeilyreittejä: Hiiden hurmos 5 km, Könkään keino 8 km, Rytisuon luontopolku 5 km, Kanjonin kurkkaus 6 km ja Pieni Karhunkierros 12 km. Esteetön polku on 150 metrin mittainen kivituhkalla päällystetty polku Kiutakönkään alapuolella, Oulankajoen pohjoispuolella, joka sopii kaikille retkeilijöille. Sen lähtöpisteessä on inva-käymälä.
Tunnetuin vaellusreitti Suomessa, Karhunkierros, sijaitsee Oulangan kansallispuiston alueella. Karhunkierroksen aloituspisteessä toimii Karhunkierroksen luontokeskus, josta saa mm. tietoa liittyen kansallispuistoon.


title: Juha Hirvi

text: Juha Petter Hirvi (s. 25. maaliskuuta 1960 Kymi) on suomalainen urheiluampuja ja ampumavalmentaja. Urallaan hän edusti Kotkan ampumaseuraa ja häntä valmensi Mikko Mattila. Hän on 177 cm pitkä ja painaa 77 kg. Hänen pääsääntöiset kilpailulajinsa olivat pienoiskivääri- sekä ilmakiväärilajit. Hän ampuu Lapuan patruunoilla.


title: Juha Hirvi

text: Hirvi valittiin Suomen olympiajoukkueen lipunkantajaksi Pekingin olympialaisiin. Hän teki Pekingissä suomalaista olympiahistoriaa ollessaan Kyra Kyrklundin kanssa ensimmäinen kuusiin kesäolympialaisiin osallistunut suomalaisurheilija.


title: Juha Hirvi

text: Vuonna 2000 Hirvi saavutti Sydneyn olympialaisissa hopeaa.


title: Juha Hirvi

text: Hirvi lopetti huippu-uransa Pekingin olympialaisten jälkeen. Vuosina 2009–2011 hän osallistui vielä SM-kilpailuihin. Hän on toiminut vuodesta 2009 lähtien kiväärilajien päävalmentajana Suomen Ampumaurheiluliitossa ja kaudella 2012–2013 ampumavalmentajana Suomen Ampumahiihtoliitossa.


title: Juha Hirvi

text: Hirvi väläytteli 2012 Lontoon Olympialaisten aikaan Ylen studiossa, että voisi mahdollisesti olla valmis osallistumaan 2016 Olympialaisiin. Lajiksi hän mainitsi makuuammunnan, sillä muut asennot vaativat kovempaa harjoittelua.


title: Veikko Tyrväinen

text: Veikko Aapeli Tyrväinen (16. toukokuuta 1922 Jäppilä – 11. kesäkuuta 1986 Helsinki) oli suomalainen oopperalaulaja (tenori). Tyrväinen lauloi vuosina 1946–1973 Suomalaisessa oopperassa (vuodesta 1956 Suomen Kansallisooppera). Hänen tunnettuja roolejaan oli mm. "Pajatson" Canio. Oopperaesiintymisten lisäksi Tyrväinen esiintyi konsertti- ja oratoriosolistina. Hänet palkittiin vuonna 1957 Pro Finlandia -mitalilla.


title: Veikko Tyrväinen

text: Veikko Tyrväisen puoliso vuodesta 1949 oli hammaslääkäri Anja Helena o.s. Heinonen (1921–2018). Heidän lapsistaan fil. tri Helena Tyrväinen on musiikkitieteilijä, oik. lis. Paiju Tyrväinen on kulttuurikeskus Stoan johtaja ja valt. tri Timo Tyrväinen Aktia Pankin entinen pääekonomisti.


title: Veikko Tyrväinen

text: Tyrväinen on haudattu Hietaniemen hautausmaan Taiteilijainmäelle.


title: Suomen opiskelijakuntien liitto

text: Suomen opiskelijakuntien liitto – SAMOK ry (ent. Suomen ammattikorkeakouluopiskelijakuntien liitto – SAMOK ry) on ammattikorkeakouluopiskelijoiden itsenäisesti hallinnoima valtakunnallinen, sitoutumaton ja riippumaton edunvalvonta- ja palvelujärjestö. SAMOKin jäseniä ovat 25 ammattikorkeakoulun opiskelijakunnat sekä perustajaliitot SKOL, TERHOL ja STOL. Liitto on perustettu vuonna 1996.


title: Suomen opiskelijakuntien liitto

text: SAMOK tekee muiden opiskelijajärjestöjen tavoin edunvalvontatyötä erityisesti sosiaali- ja koulutuspoliittisissa asioissa sekä kansainvälisissä asioissa. SAMOK on mukana kehittämässä suomalaista koulutusjärjestelmää ja vaikuttamassa yleisen opintososiaalisen järjestelmän kehittymiseen.


title: Suomen opiskelijakuntien liitto

text: Liiton ylin päättävä elin on vuosittain lokakuussa järjestettävä liittokokous. Liittokokouksessa päätetään liiton tilinpäätöksen vahvistamisesta, toimintasuunnitelmasta, jäsenmaksusta ja talousarviosta sekä valitaan seuraavan vuoden hallitus, johon kuuluu puheenjohtaja, varapuheenjohtaja ja vähintään kolme ja enintään seitsemän hallituksen jäsentä. Jäsenjärjestöt voivat lähettää liittokokoukseen yhden äänivaltaisen edustajan jokaista alkavaa 500 jäsentään kohden.


title: Suomen opiskelijakuntien liitto

text: Käytännön päätöksenteosta liitossa vastaa hallitus. Hallituksen jäsenet toimivat täysipäiväisessä luottamustehtävässä ja työskentelevät liiton toimistolta käsin.


title: Suomen opiskelijakuntien liitto

text: Liitolla on 8 työntekijää, jotka vastaavat asiantuntijoina hallituksen päätösten valmistelusta sekä toiminnan käytännön toteutuksesta.


title: Suomen opiskelijakuntien liitto

text: SAMOKin toimisto sijaitsee Helsingissä, osoitteessa Lapinrinne 2. Samoissa Oy OSS-Järjestöpalvelut Ab:n toimitiloissa toimivat myös Suomen ylioppilaskuntien liitto (SYL) ry, Opiskelijoiden liikuntaliitto ry (OLL) sekä Opiskelun ja koulutuksen tutkimussäätiö Otus.


title: Suomen opiskelijakuntien liitto

text: SAMOK on jäsenenä eurooppalaisten kansallisten opiskelijajärjestöjen liitossa, The European Students' Union eli ESU:ssa. Lisäksi liitto on mukana Pohjoismaiden ja Baltian maiden kansallisten liittojen yhteistyöverkostossa Nordiskt Ordförande Mötessä (NOM).


title: Herakles (Makedonia)

text: Herakles (327–309 eaa.) oli Aleksanteri Suuren avioton poika. Hänen äitinsä oli Fryygian satraappi Artabazoksen tytär Barsine. Hän oli Aleksanterin ensimmäinen poika, ja hän sai nimensä tarujen sankarin Herakleen mukaan, josta Makedonian kuninkaallinen suku ilmoitti polveutuvansa. Syntymähetkellään Heraklesta ei pidetty mahdollisena kruununperijänä, sillä Aleksanteri oli menossa naimisiin Roksanen kanssa, ja avioliitosta odotettiin laillisia kruununperijöitä. Tällainen perijä syntyikin, tosin vasta Aleksanterin kuoleman jälkeen vuonna 323 eaa., kun Roksane synnytti Aleksanteri IV:n.


title: Herakles (Makedonia)

text: Aleksanterin kuolemaa seuranneet epävakaat poliittiset olot koituivat kuitenkin Herakleen kohtaloksi. Herakles oli asunut suhteellisen syrjässä Pergamonissa vuoteen 309 eaa., jolloin Kassandros murhautti Aleksanteri IV:n. Tällöin aiemmin syrjäytetty Polyperkhon yritti palata valtaan käyttäen Heraklesta keulakuvanaan. Polyperkhon kokosi armeijan Kassandrosta vastaan. Neuvottelujen jälkeen Polyperkhon teki kuitenkin Kassandroksen kanssa sopimuksen ja murhautti tarpeettomaksi käyneen Herakleen äiteineen.


title: Mikojan-Gurevitš MiG-17

text: Mikojan-Gurevitš MiG-17 (, ) on neuvostoliittolainen suihkuhävittäjä. MiG-15:n korvannut MiG-17 oli ensimmäinen venäläinen jälkipolttimella varustettu suihkuhävittäjä. Vuonna 1950 ensilentonsa lentänyt konetyyppi otettiin palveluskäyttöön vuonna 1952 ja sitä käytettiin muun muassa Vietnamin sodassa.


title: Mikojan-Gurevitš MiG-17

text:
MiG-17 pohjautui Mikojanin ja Gurevitšin aikaisempaan MiG-15-hävittäjään.
Tärkeimpinä muutoksina siinä oli moottoriin lisätyn jälkipolttimen lisäksi ohuemmat ja viistommat, kärjistään pyöristetyt siivet sekä pitempi runko.


title: Mikojan-Gurevitš MiG-17

text: Sarjatuotanto aloitettiin elokuussa 1951. Tuotannon aikana konetta paranneltiin ja muutettiin useita kertoja. Perusmallina MiG-17 oli kolmella leko-tykillä varustettu päivähävittäjä. Aseistus oli tehokas, mutta koneen epävakaus asealustana ja heikko tähtäin heikensivät osumisen mahdollisuutta. Konetta käytettiin myös hävittäjä-pommittajana, mutta sen pommilasti (max. 500 kg) oli pieni ja yleensä se kantoikin pommien sijasta lisäpolttoainetankkeja.


title: Mikojan-Gurevitš MiG-17

text: Pian valmistukseen tuli joka sään hävittäjä MiG-17P, joissa oli Izumrud-tutka. Keväällä 1953 alkoi MiG-17F-mallin valmistus, jossa oli VK-1F-moottori ja jälkipoltin. Siitä tuli yleisin MiG-17-malli. Seuraava massatuotantoon päässyt malli oli MiG-17PF. Mig-17:n valmistus päättyi Neuvostoliitossa vuonna 1955. Kokonaisvalmistusmäärä Neuvostoliitossa oli 7 999 konetta. Vuonna 1956 pieni määrä muutettiin MiG-17PM:ksi (PFU), jossa oli ensimmäisen sukupolven ilmasta-ilmaan ohjuksia.


title: Mikojan-Gurevitš MiG-17

text: MiG-17:ää lisenssivalmistettiin Puolassa (Lim-5 ja 6) ja Kiinassa (Shenyang J-5). Puolassa Lim-5-koneita valmistettiin vuosina 1956–1960 yhteensä 477 kappaletta ja rynnäkköversiota Lim-6bis-koneita 239 kappaletta. Kiinassa konetyyppiä valmistettiin lisenssillä 767 kappaletta Shenyang J-5 -merkinnällä vuosina 1956-1959. Koneen vientiversion nimi oli Shenyang F-5. Vietnamissa koneita käytettiin vuosina 1965-1973. Tällä konetyypillä saavutettiin 71 amerikkalaiskoneen pudotus.


title: Mikojan-Gurevitš MiG-17

text: Konetyypin kaikkien versioiden kokonaisvalmistusmäärä on 9 482 kappaletta ja se palveli 40:n maan ilmavoimissa. Osa näistä oli Afrikan maita. Konetyyppi poistui pääosin käytöstä Itä-Euroopassa maiden ilmavoimissa 1970- ja 1980-luvuilla. Puolassa tyypin viimeinen lento tapahtui vuonna 1992.


title: Mikojan-Gurevitš MiG-17

text: Puolassa ja Kiinassa valmistettuja versiota myyntiin runsaasti Länsi-Eurooppaan ja Yhdysvaltoihin pääosin vuosina 1988-1992. Osa näistä kunnostettiin lentokuntoisiksi. Nykyisin lentokuntoisia MiG-17-koneita on tusinan verran mm. Yhdysvalloissa, Hollannissa ja Norjassa. Ne ovat suosittuja lentonäytöskoneita.Konetyyppi ei ole koskaan lentänyt Suomen Ilmavoimissa. Kuitenkin kaksi MiG-17-hävittäjää ajoivat takaa 8.5. 1954 yhdysvaltalaista Harold Austinin ohjaamaa RB-47 Stratojet -lentokonetta Suomen Lapin ilmatilassa. Kolme RB-47-lentokonetta oli lentänyt tiedustelemaan ilmakuvauksella Norjanmeren kautta Murmanskin alueelle Kuolan niemimaalle ja Arkangelin satamia, puolustusvälinetehtaita ja muita sotilaallisia kohteita. Lentokoneita vastaan Neuvostoliitto lähetti MiG-15- ja MiG-17-hävittäjiä, joista viimeksi mainittuja RB-miehistöt eivät osanneet odottaa.


title: Mikojan-Gurevitš MiG-17

text: Sallassa Onkamojärven yläpuolella toinen kahdesta Suomen ilmatilaa loukaten takaisin lentäneen koneen miehistöstä huomasi olevansa MiG-17-hävittäjien takaa-ajamana. MiG-17:t tulittivat ja RB-47 sai vaurioita polttoainesäiliöönsä sekä radioonsa kyeten kuitenkin palaamaan tukikohtaan Englantiin. Paikalliset asukkaat onnistuvat seuraamaan ilmataistelua, joka pyrittiin salaamaan salaamalla sitä koskevat asiakirjat Suomen ulkoasiainministeriössä. Uusi Suomi oli jo kuitenkin tehnyt asiasta artikkelin, minkä vuoksi Suomen ulkoasiainministeriön poliittisen osaston päällikkö, Eero A. Wuori leimasi uutisen "humpuukiksi". Lopuksi asia jouduttiin kuitenkin myöntämään. Eduskunnan ulkoasiaivaliokunnan jäsen Johannes Virolainen kuitenkin esitti salaamisyrityksen perusteluksi sen, että haluttiin välttää Suomen joutuminen osalliseksi suurvaltojen välisistä ristiriidoista.


title: Mikojan-Gurevitš MiG-17

text: Suomeen kuitenkin ostettiin ja tuotiin yksityisesti 1990-luvun alussa kaksi entistä Puolan ilmavoimien Lim-5 (Mig-17F) -konetta. Lim-5-kone 1C-1505 oli ensin 90-luvulla Paimion sittemmin lopetetussa automuseossa, sitten yksityisomistuksessa Harjavallan lähistöllä erään vanhan koulun pihassa ja nyt Iitissä.


title: Mikojan-Gurevitš MiG-17

text: Toinen Lim-5-kone 1C-1709 oli Suomen ilmavoimien "MIG-21BIS"-maalauksessa Karstulassa ainakin vuonna 2003. Vuonna 2004 Teräs Astra Oy lahjoitti koneen Keski-Suomen ilmailumuseolle. Nykyään kone on Keski-Suomen Ilmailumuseon pihassa Tikkakoskella vihreäksi maalattuna ja kukkasin koristeltuna: koneen maalauksen suunnittelijan mukaan sen nimi on "Anni".


title: Ismo

text: Ismo on suomalaisen miehen etunimi. Nimi on muunnos heprealaisperäisestä nimestä Ismael, joka merkitsee "Jumala kuulee." Ismon tuloa suomalaiseen nimistöön ovat luultavasti edistäneet samansointuiset Osmo ja Asmo.


title: Ismo

text: Vuoden 2009 loppuun mennessä on nimetty noin 8 440 Ismoa. Vähän alle puolet Ismoista on syntynyt 1960- tai 1970-luvulla. 2010-luvulla 21.11.2016 mennessä Ismoja on Suomessa nimetty 32.


title: Ismo

text: Ismon nimipäivä oli 23. marraskuuta vuoteen 1949 saakka ja uudestaan vuodesta 1995 lähtien. Vuonna 1950 se siirrettiin joulukuun 10. päivään, josta Ihanelma sai väistyä. Marraskuun 23. päivästä tuli Klemetin nimipäivä, kunnes tämä nimi vuonna 1995 poistettiin almanakasta ja Ismon nimipäivä palautettiin tälle päivälle. Joulukuun 10. päivästä tuli tällöin Jutan nimipäivä.


title: Satakuntalainen Osakunta

text: Satakuntalainen Osakunta on yksi Helsingin yliopiston osakunnista. Osakunta pitää tehtävänään edistää jäsentensä sosiaalisia oloja, harrastuneisuutta yhteiskuntaa kohtaan ja työhön Satakunnan ja suomalaisen yhteiskunnan hyväksi. Osakunnan toiminnan keskus on Helsingin Kampissa sijaitsevassa Satakuntatalossa, jossa sijaitsevat myös osakunnan toimintaa tukevan Satalinnan Säätiön toimitilat ja opiskelija-asuntola. Osakunnan inspehtorina toimii farmaseuttisen kemian professori Jari Yli-Kauhaluoma.


title: Satakuntalainen Osakunta

text: Osakunta julkaisee Karhunkierros-nimistä lehteä.


title: Satakuntalainen Osakunta

text: Satakuntalaisen Osakunnan kanta-alueeseen kuuluu Satakunnan historiallisen maakunnan länsiosan nykymaakunnan ohella myös kuntia itäosasta eli Pirkanmaalta ja Varsinais-Suomesta.


title: Satakuntalainen Osakunta

text: Hämeenkyrö, Ikaalinen, Kihniö, Nokia, Parkano ja Sastamala Pirkanmaalta ovat yhteistä kanta-aluetta Hämäläis-Osakunnan kanssa Punkalaitumen kuuluessa yksinomaan Satakuntalaiseen Osakuntaan sekä Loimaa ja Oripää Varsinais-Suomesta Varsinaissuomalaisen osakunnan kanssa.


title: Satakuntalainen Osakunta

text: Osakunta on perustettu Turun Akatemian kansakuntana 1654. Yliopiston muutettua Helsinkiin, osakunnan jäsenmäärä kääntyi laskuun, ja osakunta pyysi vuonna 1846 yhdessä Borealisen ja Turkulaisen Osakunnan kanssa yliopiston konsistoria liittämään nämä kolme osakuntaa yhdeksi. Pyyntöön suostuttiin ja uuden osakunnan nimeksi tuli Länsisuomalainen Osakunta.


title: Satakuntalainen Osakunta

text: Ensimmäinen hanke Länsisuomalaisen Osakunnan jakamiseksi alkoi vuonna 1894. Osakunnan jäsenistön jakauduttua kielipoliittisiin ryhmiin pääasiassa osakunnan ruotsinmieliset vaativat osakunnan jakamista. Seuraavan kerran asiasta äänestettiin vuonna 1901, jolloin jakamista kannattanut ehdotus voitti puheenjohtajana toimineen kuraattorin äänellä. Ehdotusta ei kuitenkaan pantu täytäntöön välittömästi. Vuonna 1903 asiasta äänestettiin kolmannen kerran ja jakamista kannattanut ehdotus voitti. Tämän ehdotuksen yliopiston v.t. sijaiskansleri pani täytäntöön 14.3.1903 antamalla päätöksellään, jonka mukaan Länsisuomalaisen Osakunta jakautui 1.1.1904 Satakuntalaiseen Osakuntaan ja Turkulaiseen Osakuntaan. Turkulainen Osakunta puolestaan jaettiin helmikuussa 1905 Turkulaiseen Osakuntaan ja Varsinaissuomalaiseen Osakuntaan.


title: Satakuntalainen Osakunta

text: Osakunnan nykyisen lipun mallina on vuonna 1686 vahvistettu Porin rykmentin komppanian lippu. Osakunnan käytössä on tällä hetkellä neljäs lippu.


title: Satakuntalainen Osakunta

text: Vuoden 1904 toimintansa aloittaneen Satakuntalaisen Osakunnan ensimmäinen lippu vihittiin käyttöön 28.4.1904 ylioppilastalon musiikkisalissa. Lipun hankinnan alullepanijoina toimivat cives Suonia Lindstedt ja Ilona Starck, ja varat lipun hankintaan hoiti yhdeksän osakunnan naisjäsentä. Kankaat lippua varten haettiin Tukholmasta. Lipun valmistuksesta vastasivat Käsityön Ystävät ja lipun naulasivat v.t. kuraattori Lauri Lindstedt ja myöhemmin kuraattoriksi valittu Artturi Ihamuotila Maila Talvion läsnä ollessa. Osakunnan lipun mallina toimi Ruotsin kuninkaallisessa varuskamarissa säilytetty 1800-luvun alkuun palautuva Porin rykmentin lippu. Lippu luovutettiin Satakunnan museoon vuonna 1958.


title: Satakuntalainen Osakunta

text: Osakunnan sai seuraavan lippunsa syksyllä 1931 kunniainspitär Maila Talvion toimesta. Talvio naulasi lipun 4.10.1931 Laaksolassa ja lippu vihittiin juhlallisesti käyttöön 10.10.1931 Seurasaaren Antintalossa. Uusi lippu oli samanlainen kuin ensimmäinen lippu. Lippu luovutettiin Kansallismuseoon vuonna 1958.


title: Satakuntalainen Osakunta

text: Osakunta sai kolmannen lippunsa 1958. Koska heraldikkojen mukaan osakunnan lippu ei ollut onnistunut, osakunnan isäntä Erkki Kekäläinen piirsi osakunnalle lipun käyttäen mallinaan vuonna 1686 vahvistettua Porin Rykmentin komppanian lippua ja taiteilija Toivo Vikstedtin piirtämää vaakunakarhua. Kankaat lippuun hankittiin Pariisista ja lippu valmistettiin Suomen Käsityön Ystävissä. Lippu naulattiin Mikkola museossa Satakuntatalolla 24.3.1958. Ensimmäisen naulan löi inspehtori Risto Niini, toisen inspitär Vuokko Niini ja sen jälkeen kunniajäsenet Jalmari Jaakkola ja Pekka Katara sekä entinen inspitär Tyyni Tuulio. Omat naulansa sai naulata myös Satakunnan kilta, Satakunta-seura, Helsingin Raomlaiste Seora, Satalinnan Säätiö, Satakuntatalon Kannatusyhdistys, Gästrike-Helsinge Nation, lipunhankkimiseen osallistuneet ja osakunnan päävirkailijat.


title: Satakuntalainen Osakunta

text: Neljännen lippunsa osakunta sai 1989. Lippu valmistettiin taideompelimo Paula Kilpeläisellä. Lipun hankinnan rahoittamiseen osallistuivat Porin Prikaatin – Porin Rykmentin Kilta ja Rauman Lions Club. Lippu naulattiin ja vihittiin käyttöön Satakuntalaisen Ehtoon päiväjuhlassa 4.11.1989. Naulaamisen kunnian saivat muun muassa inspehtori Pentti Alhonen ja inspitär Säde Mantere-Alhonen, myöhemmin osakunnan kunniajäseneksi valittu Helsingin yliopiston rehtori Päiviö Tommila ja myöhemmin osakunnan kunniajäseneksi valittu Satalinnan Säätiön toiminnanjohtaja Kauko Malmi. Vihkimisen suoritti osakunnan kuraattori Merja Hermonen.


title: Satakuntalainen Osakunta

text: Osakunnan jäsenyyden tunnuksena käytetään sinikeltaista osakuntanauhaa. Nauhan sininen ja keltainen osa ovat yhtä leveät. Osakunta voi myöntää oikeuden kantaa värejään, eli osakuntanauhaa, myös muille kuin jäsenilleen.


title: Satakuntalainen Osakunta

text: Satakuntalaisella Osakunnalla on ystävyysjärjestöjä sekä Uppsalan että Tarton yliopistossa. Uppsalan yliopistossa ystävyysjärjestö on , jonka kanssa ystävyyssopimus allekirjoitettiin 1.5.1946. Tarton yliopistossa Satakuntalaisella Osakunnalla on kaksi ystävyysjärjestöä: , jonka kanssa ystävyyssopimus allekirjoitettiin 24.3.1962, ja , jonka kanssa ystävyyssopimus allekirjoitettiin 27.10.1990. Ystävyyssopimus ÜS Raimlan kanssa allekirjoitettiin sen ollessa pakolaisylioppilasjärjestö Ruotsissa. Yhteistyö ÜS Veljeston kanssa alkoi 1920-luvulla, mutta ystävyyssopimuksen allekirjoittaminen siirtyi erinäisistä syistä aina vuoteen 1990 saakka.


title: Satakuntalainen Osakunta

text: Satakuntalainen Osakunta pitää sisarosakuntinaan Länsisuomalaisen Osakunnan perillisiä Turkulaista Osakuntaa eli Åbo nationia jaVarsinaissuomalaista osakuntaa. Osakunnilla on myös yhteistoimintaa Turun- ja Porin lääni -nimisen kerhon nimissä.


title: Satakuntalainen Osakunta

text: Satakuntalainen Osakunta ylläpitää läheisiä suhteita lisäksi Turun yliopiston Satakuntalais-Hämäläiseen Osakunta ry:een.


title: Satakuntalainen Osakunta

text: Listassa on mainittu inspehtorin nimi, aika, jonka henkilö on toiminut inspehtorina satakuntalaisille, ja minkä alan professori kyseinen henkilö on ollut. Inspehtoripareista inspehtori ilmoitetaan ensimmäisenä ja hänen puolisonsa sen jälkeen.


title: Satakuntalainen Osakunta

text: Kuninkaallisen Turun Akatemian aika 1643–1828:


title: Satakuntalainen Osakunta

text: Länsisuomalaisten osakuntien yhteiset inspehtorit


title: Satakuntalainen Osakunta

text: Satakuntalaisen Osakunnan inspehtorit


title: Satakuntalainen Osakunta

text: Ns. isovihan ajaksi osakunnat siirtyivät yliopiston mukana Turusta venäläistä miehitysvaltaa pakoon Tukholmaan. Tänä aikana useat osakunnat toimivat inspehtoreitta. Osakunnat palasivat Turkuun 26.3.1723. Vuonna 1741 osakunnat saivat oikeuden itse valita inspehtorinsa.Helsingin aika:


title: Satakuntalainen Osakunta

text: Turun palon jälkeen vuonna 1827 yliopisto määrättiin siirtymään Helsinkiin ja se sai vuonna 1828 annetuissa statuuteissa nimekseen Keisarillinen Aleksanterin-Yliopisto Suomessa.Länsisuomalaisen Osakunnan inspehtorit:


title: Satakuntalainen Osakunta

text: Osakuntatoiminta oli kielletty 1853–1868, koska niitä lienee pidetty mahdollisesti kumouksellisina yhteisöinä. Satakuntalaisen Osakunnan inspehtorit ja inspehtoriparitVuosi, jolloin henkilö kutsuttiin kunniajäseneksi, on suluissa:


title: Satakuntalainen Osakunta

text: Satakuntalaisen Osakunnan matrikkelin ensimmäinen nide sisältää vuodet 1640–1808 ja toinen nide 1809–1846. Länsisuomalaisen Osakunnan matrikkeli sisältää vuodet 1846–1852. Vuosilta 1852–1868 osakunnan matrikkelia ei liene olemassa, koska osakuntatoiminta oli virallisesti kiellettyä. Edellä mainittuja matrikkeleita säilytetään Kansalliskirjastossa ja niiden tietoihin voi tutustua Helsingin yliopiston ylioppilasmatrikkeleita käsittelevillä sivuilla.


title: Satakuntalainen Osakunta

text: Länsisuomalaisen Osakunnan jakamisen jälkeen Satakuntalainen Osakunta jatkoi matrikkelin pitämistä jäsenistään. Vuoden 1904 jälkeen osakunnan matrikkelia on jatkettu neljällä niteellä.


title: Suomalaisen filosofian historia

text: Suomalaisen filosofian historia esihistorialliselta ajalta nykyfilosofiaan.


title: Suomalaisen filosofian historia

text: Filosofia on Suomen samoin kuin maailmankin ensimmäinen akateeminen oppiaine. Turun Akatemiaa perustettaessa vuonna 1640 sen opettajakuntaan nimitettiin oikeustieteen, lääketieteen ja kolmen teologian professorin lisäksi kuusi filosofisen tiedekunnan professoria. 2000-luvun filosofialla on Suomessa kaikki tieteen ulkoiset tunnusmerkit: vakiintunut asema akateemisena oppiaineena, omat julkaisusarjat, tieteelliset seurat, kongressit ja kansainvälisen yhteistyön järjestöt.


title: Suomalaisen filosofian historia

text: Suomalaisen filosofian suuria nimiä ovat olleet muun muassa 1800-luvulla G. W. F. Hegelin ajattelua edustanut ja saksalaisesta idealismista vaikutteita saanut J. V. Snellman, jota on pidetty Suomen kansallisfilosofina, sekä 1900-luvulla Edvard Westermarck, Eino Kaila, Georg Henrik von Wright ja Jaakko Hintikka, jotka ovat liittäneet suomalaisen filosofian ennen kaikkea anglosaksisen eli brittiläisen ja amerikkalaisen filosofian yhteyteen.


title: Suomalaisen filosofian historia

text: Esihistoriallisena aikana suomalaista kaikkeutta ja elämää koskevaa ajattelua esitettiin erilaisina myytteinä ja kansanrunoina. Esihistoriallisen Suomen elämästä ja ajattelusta on säilynyt tietoa ainoastaan myöhemmin muistiin kirjoitettujen kansanrunojen kautta. Esimerkiksi Kalevalasta voidaan löytää kuvauksia ajan taruista ja käsityksistä, kuten erilaisia selvityksiä kaikkeuden rakenteesta sekä sen ensimmäisistä tapahtumista. Henkilökuvauksista voidaan puolestaan päätellä ajan moraali- ja yhteiskuntakäsityksiä.


title: Suomalaisen filosofian historia

text: Kun katolinen kirkko vakiinnutti itsensä Suomessa 1200-luvulla, se liitti maan samalla keskiajan eurooppalaiseen yhtenäiskulttuuriin, jonka yhteinen katolinen uskonto ja latinan kieli saivat aikaan. Samalla Suomi liitettiin katolisen kirkon filosofiseen järjestelmään. Sitä hallitsi skolastiikka, joka yhdisteli antiikin filosofiaa kirkon oppeihin. Skolastiikkaa korosti erityisesti logiikkaa. Metafyysiset opit perustuivat Aristoteleen ja kirkkoisien ajatusten pohjalle.


title: Suomalaisen filosofian historia

text: Keskiajalla sekä kirkollisiin että myös korkeisiin hallinnollisiin virkoihin pyrkivältä vaadittiin jonkinlaisia opintoja myös filosofian alalla. Filosofian opinnot olivat edellytyksenä varsinkin etenemiselle teologian opintoihin. Yhtenäiskulttuuri mahdollisti sen, että suomalaiset saattoivat lähteä opiskelemaan eurooppalaisiin yliopistoihin. Opiskelu oli kuitenkin hyvin kallista, ja niin Suomesta ulkomaille lähteneet opiskelijat kuuluivat yläluokkaan. Heistä tuli piispoja ja pappeja Suomen katolisen kirkon palvelukseen. Suosituimpia kohteita olivat Pariisi, Rostock ja Leipzig.


title: Suomalaisen filosofian historia

text: Tiedetään, että keskiajalla ainakin 150 suomalaista suoritti tutkintoja ja luennoi yliopistoissa eri puolilla Eurooppaa. Heiltä ei ole kuitenkaan säilynyt heidän kirjoittamikseen tunnistettuja kirjoituksia. Opiskelijoita on saattanut olla huomattavasti enemmän, sillä yliopistojen kirjoihin on usein kirjattu vain tutkinnon suorittaneet opiskelijat. Johannes Flicke tiedetään ensimmäiseksi teologisen tutkinnon Pariisissa suorittaneeksi suomalaiseksi. Tunnetuin Euroopassa opiskelleista on Olavi Maununpoika (-1460).


title: Suomalaisen filosofian historia

text: Keskiajan Suomessa korkeampi koulutus oli puolestaan keskittynyt Turun katedraalikouluun. Siellä harjoitettiin skolastisen filosofian opetusta koko sen toiminnan ajan. Opetukseen kuului muun muassa aristotelisen ja ramistisen logiikan perusteita. Vuonna 1630 katedraalikoulun perintö siirtyi Turun kymnaasille.


title: Suomalaisen filosofian historia

text: "Katso myös: keskiajan yliopisto"


title: Suomalaisen filosofian historia

text: Reformaation jälkeen suomalaiset hankkivat koulutusta ennen kaikkea Saksasta, jossa Wittenbergin yliopistosta tuli protestanttisen teologian keskus.


title: Suomalaisen filosofian historia

text: Aikakauden merkittäviä suomalaisia teologeja olivat:Turun akatemia perustettiin vuonna 1640. Akatemian filosofisessa tiedekunnassa oli alussa neljä professuuria: 1) etiikka, valtio-oppi ja historia; 2) logiikka ja runous; 3) matematiikka; sekä 4) retoriikka. Kaksi ensin mainittua käsittivät filosofian tutkimuksen ja opetuksen, ja niiden voidaan katsoa vastaavan nykyisiä käytännöllisen ja teoreettisen filosofian aloja.


title: Suomalaisen filosofian historia

text: Turun akatemiassa harjoitettu filosofia oli pitkään hyvin konservatiivista niin sanottua uusskolastista filosofiaa. Aikakauden vaikuttajia olivat muun muassa:1700- ja 1800-luvuilla Turun Akatemiassa vaikuttivat muun muassa:Akatemian ulkopuolella vaikuttivat muun muassa:Turun palon jälkeen Turun akatemia siirtyi Helsinkiin. 1800-luvun suomalaista filosofiaa hallitsi hegeliläisyys. Filosofian professorina toimi J. V. Snellmanin jälkeen Thiodolf Rein, joka perusti Suomen filosofisen yhdistyksen vuonna 1873. Hänen seuraajakseen siirtyi vuonna 1905 uuskantilainen Arvi Grotenfelt. Vuonna 1906 oppituoli jaettiin (uudelleen) teoreettiseen ja käytännölliseen filosofiaan.


title: Suomalaisen filosofian historia

text: Vuosisadan vaihteen merkittävin filosofi oli moraalin tutkija ja sosiaaliantropologi Edvard Westermarck, josta tuli käytännöllisen filosofian professori 1906 ja joka oli myös professorina London School of Economicsissa vuosina 1907–1930.


title: Suomalaisen filosofian historia

text: Hegeliläisiä filosofeja olivat muun muassa:Muita suuntauksia edustivat:Edvard Westermarck on vaikuttanut suomalaiseen filosofiaan ennen kaikkea moraalin syntyä ja kehitystä koskevilla tutkimuksillaan. 1800- ja 1900-lukujen vaihteen ja 1900-luvun alun suomalaisessa filosofiassa vaikuttivat erityisesti kolme Westermarckin oppilasta:Itsenäisyyden ajan ensimmäiset merkittävät ammattifilosofit olivat:Näistä suurin vaikutus on ollut Eino Kailalla, joka oli yhteyksissä Wienin piiriin ja toi Suomeen logiikan ja tieteenfilosofian harrastuksen ja saattoi suomalaisen filosofian näin nousevan loogisen empirismin yhteyteen. Kaila oli Suomen kaikkien aikojen merkittävimpiä kulttuurivaikuttajia. Hän toimi filosofian professorina Turun yliopistossa 1921–1930, teoreettisen filosofian professorina Helsingin yliopistossa 1930–1948 ja Suomen Akatemian jäsenenä vuodesta 1948 kuolemaansa saakka (1958). Kailan vaikutus suomalaisen hengenelämän kehitykseen oli ratkaiseva. Vahvemmin kuin kukaan muu yksityinen henkilö Kaila kytki suomalaisen filosofian eurooppalaiseen perinteeseen luomalla yhteydet Wienin piiriin. Siten hän ”toi Suomeen” nykyaikaisen logiikan ja empiristien korostaman tieteellisen todellisuuskäsityksen.


title: Suomalaisen filosofian historia

text: Kailan voidaan katsoa perustaneen suomalaisen analyyttisen filosofian perinteen. Jo varhainen analyyttinen filosofia edustajinaan Bertrand Russell ja G. E. Moore suhtautui hyvin arvostelevasti saksalaisperäiseen, hegeliläisesti suuntautuneen idealismin perinteeseen, jolla oli myös suomalaiset edustajansa. J. E. Salomaan filosofian historiaa käsittelevissä teoksissa näkyy saksalaisen idealismin vaikutus, ja myös Erik Ahlmanin töissä on idealistinen painotus. Ahlmanin oppilas Sven Krohn piti yllä idealistisen filosofian perinnettä. Samansuuntaista idealistisesti virittynyttä ajattelua antroposofiaan ulotettuna on edustanut Reijo Wilenius. Wileniuksen oppilaat, kuten lukuisia kansantajuisia teoksia julkaissut Kari E. Turunen, ovat olleet syrjässä suomalaisesta filosofiyhteisöstä.


title: Suomalaisen filosofian historia

text: Kailan oppilaisiin ja vaikutuspiiriin kuuluivat:


title: Suomalaisen filosofian historia

text: Fenomenologiaa ovat edustaneet:Muita filosofisia toimijoita olivat muun muassa:Suomalainen filosofia on ollut maailmalla arvostettua, ja useat suomalaiset filosofit ovat toimineet luottamustehtävissä filosofian alan kansainvälisissä järjestöissä.


title: Suomalaisen filosofian historia

text: 1900-luvun jälkimmäisen puoliskon suomalaista filosofiaa on hallinnut loogis-analyyttinen filosofia. Tutkimus on keskittynyt ennen kaikkea logiikkaan, induktiivisen tiedon teoriaan sekä tieteellisen selittämisen ja teorianmuodostuksen ongelmiin. Suomalaiset filosofit ovat olleet hyvin perillä analyyttisen filosofian tieteenfilosofisesta ja tieto-opillisesta keskustelusta, jossa usein sovelletaan logiikan välineitä filosofisten ongelmien täsmentämisessä ja ratkaisemisessa.


title: Suomalaisen filosofian historia

text: Jaakko Hintikalla on ollut erittäin keskeinen rooli suomalaiseen nykyfilosofiaan toisaalta oppilaidensa ja toisaalta avaamiensa tutkimusaiheiden kautta. Hintikka aloitti von Wrightin oppilaana, ja vakiinnutti Suomen johtavaksi filosofiseksi suuntaukseksi juuri logiikkaan keskittyneen analyyttisen koulukunnan. Hintikka itse on tutkinut etenkin mahdollisten maailmojen semantiikkaa, kysymisen logiikkaa ja peliteoriaa. Hän toimii nykyään professorina Bostonin yliopistossa.


title: Suomalaisen filosofian historia

text: Suomalainen mannermainen filosofia on jatkanut ennen kaikkea J. E. Salomaan, Erik Ahlmanin ja Sven ja Eino Krohnin fenomenologisia perinteitä. Muun muassa Esa Saarinen on harrastanut eksistentialismia.


title: Suomalaisen filosofian historia

text: 1980-luvulta alkaen on alettu puhua ”postanalyyttisestä” ajattelusta. Tähän liittyy myös pragmatismin nousu Suomessa. Vuonna 1994 ilmestymisensä aloittanut filosofinen aikakauslehti "Niin & näin" on julkaissut varsinkin mannermaista filosofiaa edustavia artikkeleita. Toinen kotimainen filosofinen aikakausjulkaisu, "Königsberg", perustettiin Tampereella 1996.


title: Suomalaisen filosofian historia

text: Erityisesti 1990-luvulla muutamat suomalaiset filosofit ryhtyivät aktiivisiksi julkisuuden henkilöiksi. Filosofia tuli takaisin lukioiden pakolliseksi oppiaineeksi. Avointen yliopistojen filosofian kurssit olivat 1990-luvun loppupuolella suositumpia kuin koskaan.


title: Suomalaisen filosofian historia

text: Varsin monet yliopistojen filosofian alan professorit ovat Jaakko Hintikan entisiä oppilaita:Muut nykyiset professuurit:Aiempia professuureja:


title: Suomalaisen filosofian historia

text: Ulkomailla vaikuttavia:


title: World Piece Tour

text: World Piece Tour oli brittiläisen heavy metal -yhtye Iron Maidenin konserttikiertue. Kiertue tuki yhtyeen neljättä studioalbumia "Piece of Mind", joka julkaistiin 16. toukokuuta 1983. World Piece Tour käynnistyi jo ennen albumin julkaisua, 2. toukokuuta 1983 Englannin Hullista päättyen 18. joulukuuta Saksan Dortmundiin, jossa yhtyeen konsertti televisioitiin koko Eurooppaan. Kiertue oli Iron Maidenin ensimmäinen maailmankiertue, jolla yhtye oli pääesiintyjänä.


title: World Piece Tour

text: World Piece Tour oli Iron Maidenin ensimmäinen kiertue rumpali Nicko McBrainin kanssa. McBrain korvasi yhtyeestä The Beast on the Road -kiertueen jälkeen erotetun Clive Burrin.


title: World Piece Tour

text: Kiertueen settilista koostui pitkälti albumien "The Number of the Beast" ja "Piece of Mind" kappaleista. Yhtyeen kahden ensimmäisen studioalbumin kappaleita World Piece Tourin settilistassa oli yhteensä seitsemän.


title: World Piece Tour

text: Kiertueella käytetyt lavasteet oli valmisteltu paremmin kuin koskaan ennen. Iron Maidenilla oli käytössä runsaasti pyrotekniikkaa ja suuri, pakkopaitaan puettu maskotti Eddie.


title: World Piece Tour

text: Dortmundissa Westfalenhallenissa järjestetty, televisioitu kiertueen päätöskonsertti loppui yhtyeen maskotin Eddien "tappamiseen". Laulaja Dickinson suoritti Eddielle lobotomian ja Dave Murray pahoinpiteli maskottia mustalla Fender-kitarallaan. Eddien "tappaminen" on tallennettu myös yhtyeen vuonna 2004 julkaisemalle DVD:lle "The Early Days".


title: World Piece Tour

text: Iron Maiden vieraili World Piece Tourilla myös Suomessa. Konsertti järjestettiin Helsingin jäähallissa 1. kesäkuuta 1983.


title: Gramvärjäys

text: Gramvärjäys (myös "Gramin värjäys") on värjäysmenetelmä, jonka avulla bakteerit voidaan erottaa kahteen ryhmään soluseinän rakenteen perusteella. Menetelmä on nimetty keksijänsä, tanskalaisen Hans Christian Joachim Gramin (1853–1938), mukaan. Hän julkaisi sen vuonna 1884.


title: Gramvärjäys

text: Bakteerien tunnistuksessa gramvärjäys on keskeinen esitesti. Värjäys tapahtuu siten, että kuollut bakteeriviljelmä värjätään aluksi kristallivioletilla ja Lugolin jodiliuoksella, jonka jälkeen viljelmä käsitellään alkoholilla. Tämän jälkeen näyte huuhdotaan ja suoritetaan vastavärjäys punaisella safraniinilla. Lopulta huuhdottaessa viljelmä vedellä grampositiiviset bakteerit säilyttävät violetin värin, kun taas gramnegatiivisista bakteereista violetti on liuennut ja ne ovat värjäytyneet punaisiksi.


title: Gramvärjäys

text: Värjäyksen erottelykyky perustuu grampositiivisten ja gramnegatiivisten solujen soluseinien rakenne-eroihin. Grampostitiivisten solujen soluseinä sisältää paksun peptidoglykaanikerroksen, kun taas gramnegatiivisilla soluilla on soluseinässä enemmän lipidejä.


title: Gramvärjäys

text:
Grampositiiviset solut
Värjäyksen aikana kristallivioletti tunkeutuu soluihin ja värjää ne sinivioleteiksi. Seuraavaksi käytettävä Lugolin liuos sisältää paljon jodia, joka sekin tunkeutuu soluihin. Kristallivioletti ja jodi reagoivat tuottaen kompleksin. Alkoholikäsittely kutistaa grampositiivisten solujen
peptidoglykaanisoluseiniä ja estää kristallivioletti-jodikompleksia huuhtoutumasta ulos solusta. Lopputuloksena grampositiiviset solut värjäytyvät sinisiksi.


title: Gramvärjäys

text:
Gramnegatiiviset solut
Myös gramnegatiiviset solut värjäytyvät ensin violeteiksi, mutta alkoholikäsittely rikkoo niiden soluseinää liuottamalla sen lipidejä. Siksi kristallivioletti-jodikompleksi pääsee värjäyksen seuraavassa vaiheessa huuhtoutumaan ulos soluista. Viimeinen safraniinikäsittely värjää sitten nämä solut punaisiksi, jollaisina ne näkyvät mikroskoopissakin.


title: Ibarakin prefektuuri

text: Ibarakin prefektuuri () on Kantōn alueella Japanissa sijaitseva prefektuuri. Sen pääkaupunki on Mito.


title: Ibarakin prefektuuri

text: Ibarakin pohjoisosa on vuoristoista, mutta muuten prefektuuri on alavaa maata. Ibarakissa on myös järviä, muun muassa Japanin toiseksi suurin järvi Kasumigaura.


title: Ibarakin prefektuuri

text: Ibarakin prefektuuri sijaitsee samoilla leveyspiireillä kuin Välimeri ja on lauhkealla vyöhykkeellä. Kesällä päivälämpötila on yleensä 25–30 °C mutta nousee monin paikoin yli kolmenkymmenenkin. Loppukesällä alkavan taifuunikauden aikana taifuunit iskevät yleensä Japanin eteläisempiin osiin, ja vaikka ne usein jatkavat matkaansa Ibarakiin asti, ne ovat sinne saapuessaan useimmiten heikentyneet niin, ettei niistä ole suurta vaaraa. Talvella päivälämpötila ei juuri laske pakkaselle vaan pysyttelee noin 5 °C:n tienoilla. Talvella lunta voi sataa hieman, mutta sekin sulaa yleensä nopeasti pois.


title: Ibarakin prefektuuri

text: Ennen vuoden 1871 feodaalijärjestelmästä luopumista Ibarakin prefektuuri tunnettiin Hitachin provinssina.


title: Ibarakin prefektuuri

text: Ibaraki on melko teollistunut prefektuuri. Tärkeitä teollisuuden keskittymiä ovat esimerkiksi Kashiman ja Hitachin kaupungit; monikansallinen suuryritys, Hitachi on peräisin Hitachin kaupungista. Ibarakissa on myös paljon tutkimus- ja kehitystyötä. Tärkein keskus on Tsukuban tiedekaupunki. Kaupungissa sijaitsee muun muassa JAXAn (Japanin avaruusjärjestön) tärkeä keskus. Toinen tärkeä tutkimuskeskus on Tōkain kylässä sijaitsevan ydinvoimalan yhteydessä oleva ydinvoiman tutkimuskeskus. Prefektuurin tasaisuudesta johtuen siellä on myös kohtalaisesti maataloutta. Ibaraki on tärkeä lootuksen juuren tuottaja.


title: Barroson komissio

text:
Barroson komissio on Euroopan komissio, joka astui voimaan 22. marraskuuta 2004. José Manuel Barroson johtaman komission ensimmäinen toimikausi päättyi 31. lokakuuta 2009, mutta hänet valittiin johtamaan myös seuraavaa komissiota, jonka on määrä istua vuoteen 2014. Toisen komission kausi alkoi virallisesti 9. helmikuuta 2010.
Komissio koostuu puheenjohtajasta ja 26 muusta komissaarista. Aiemmin komissaareja oli 25 mutta Romanian ja Bulgarian liittyessä Euroopan unioniin vuoden 2007 alussa komissaarien lukumäärä kasvoi kahdella.


title: Barroson komissio

text: Barroson I komission oli määrä aloittaa 1. marraskuuta 2004, mutta Euroopan parlamentin vastustaessa sen ensimmäistä kokoonpanoa Barroson täytyi vetää ehdotuksensa pois ilman äänestystä. Uuden ehdotuksen parlamentti hyväksyi 18. marraskuuta. (449 ääntä puolesta, 149 vastaan, 82 tyhjää.)


title: Barroson komissio

text: Kuluttajansuoja-asiat, joista I komissiossa vastasi Bulgarian Meglena Kuneva, kuuluivat alun perin terveyskomissaarina toimineen Markos Kyprianoun vastuualueeseen. Monikielisyysasiat, joista vastaa romanialainen Leonard Orban, puolestaan koulutus- ja kulttuurikomissaari Ján Figeľin vastuu-alueeseen.


title: Barroson komissio

text: Bulgarian ja Romanian komissaarien mukaantulon jälkeen Barroson I komissioon tuli kuusi uutta komissaaria ja kuusi entistä jätti komission. Kun terveyskomissaarina toiminut kyproslainen Markos Kyprianou aloitti maansa ulkoministerinä, Androulla Vassiliou tuli hänen tilalleen 3. maaliskuuta 2008. Italialainen Franco Frattini, jonka vastuualueeseen kuuluivat oikeuteen, vapauteen ja turvallisuuteen liittyvät asiat, aloitti toukokuussa 2008 niin ikään maansa ulkoministerinä. Liikennekomissaarina ollut ranskalainen Jacques Barrot otti hänen vastuualueensa hoitaakseen ja italialaisesta Antonio Tajanista tuli liikennekomissaari 9. toukokuuta. Kauppakomissaarina toiminut britti Peter Mandelson siirtyi maansa yritystoiminnasta ja säätelystä vastaavaksi ministeriksi ja hänen tilalleen tuli 3. lokakuuta 2008 paronitar Catherine Ashton.


title: Barroson komissio

text: Heinäkuussa 2009 liettualainen Dalia Grybauskaitė, joka vastasi komissiossa rahoitussuunnittelusta ja talousarviosta, aloitti maansa presidenttinä ja puolalainen aluekomissaari Danuta Hübner sekä belgialainen kehitysyhteistyökomissaari Louis Michel Euroopan parlamentin jäseninä. Heidän tilalleen tulivat Algirdas Šemeta, Paweł Samecki ja Karel De Gucht.


title: Barroson komissio

text: Virassa 22. marraskuuta 2004 alkaen


title: Grampositiivinen bakteeri

text: Grampositiivinen bakteeri on gramvärjäyksen avulla gramnegatiivisesta bakteerista erottuva bakteeri. Sen soluseinässä on vain yksi kalvo, mutta peptidoglykaani eli mureiini on paksumpi kuin gramnegatiivisella bakteerilla. Teollisuusentsyymien tuotannossa grampositiivinen bakteeri on käytännöllisempi, sillä se pystyy ohuen soluseinämänsä avulla erittämään suuria määriä proteiinia. Grampositiivinen bakteeri värjäytyy gramvärjäyksessä violetiksi.


title: Toisen asteen yhtälö

text: Toisen asteen yhtälö on polynomiyhtälö, jonka normaalimuoto on formula_1 kun formula_2.


title: Toisen asteen yhtälö

text: Kun formula_3, on kuvaaja ylöspäin aukeava paraabeli, ja negatiivisilla arvoilla vastaavasti alaspäin aukeava.


title: Toisen asteen yhtälö

text: Toisen asteen yhtälön ratkaisukaava on kaava, jolla toisen asteen yhtälö voidaan ratkaista. Kaavan mukaan yhtälön ratkaisut ovat:


title: Toisen asteen yhtälö

text: Tämä kaava pätee, olivatpa kertoimet "a", "b" ja "c" reaali- tai kompleksilukuja. Jos ne ovat reaalilukuja, juurten luonne riippuu diskriminantin formula_5 arvosta seuraavasti:


title: Toisen asteen yhtälö

text:
Ratkaisukaavan johtamisessa halutaan ratkaista yleinen toisen asteen yhtälö
Aloitetaan siirtämällä vakiotermi:


title: Toisen asteen yhtälö

text: Saadun yhtälön vasen puoli pyritään täydentämään neliöksi. Aluksi kerrotaan termillä formula_15.


title: Toisen asteen yhtälö

text: Nyt lisäämällä yhtälön molemmille puolille formula_17 saadaan


title: Toisen asteen yhtälö

text: ja lopulta


title: Toisen asteen yhtälö

text:
Toisen asteen yhtälön ratkaisukaavasta voidaan yhtälön
formula_21
juurten formula_22 ja formula_23 summalle ja tulolle johtaa lausekkeet (Vietan kaavat):Mikäli formula_26, saadaan juurten summa ja tulo suoraan yhtälöstä yksinkertaisesti:


title: Gramnegatiivinen bakteeri

text: Gramnegatiivinen bakteeri on gramvärjäyksessä punaiseksi värjäytyvä bakteeri. Sen soluseinä koostuu varsinaisesta solukalvosta (sisämembraani), ulkokalvosta (ulkomembraani) ja näiden väliin jäävästä periplasmisesta tilasta. Gramnegatiivisten bakteerien peptidoglykaani on kiinni ulkokalvon sisäpinnassa. Periplasmisessa tilassa on ravinnon sisäänottoon erikoistuneita entsyymejä ja muita proteiineja. Gramnegatiivisten bakteerien ulkokalvon pinnalla voi lisäksi olla lipideistä ja hiilihydraateista muodostuneita lipopolysakkarideja, joita kutsutaan myös endotoksiineiksi.


title: Gramnegatiivinen bakteeri

text: Lipopolysakkaridit ovat pyrogeenejä eli kuume- ja tulehdusreaktioita aiheuttavia molekyylejä. Ne ovat gramnegatiivisilla bakteereilla tuotettujen lääkkeiden valmistuksessa vakava ongelma. Paksuutensa vuoksi gramnegatiiviset bakteerit ovat teollisesti melko hyödyttömiä. Siksi ne soveltuvatkin parhaiten kalliiden solunsisäisten lääkeproteiinien tuottoon.


title: Gramnegatiivinen bakteeri

text: Suuri gramnegatiivisten bakteerien ryhmä on proteobakteerit, joihin kuuluvat muun muassa "Escherichia coli", "Salmonella", "Pseudomonas aeruginosa", "Moraxella catarrhalis", "Helicobacter pylori", "Legionella" ja "Stenotrophomonas". Muita merkittäviä gramnegatiivisia bakteereita ovat syanobakteerit ja spirokeetat.


title: Gramnegatiivinen bakteeri

text: Lääketieteellisesti merkittäviin gramnegatiivisiin kokkibakteereihin kuuluvat tippurin aiheuttava "Neisseria gonorrhoeae", aivokalvontulehduksen aiheuttava "Neisseria meningitidis" ja hengitystieinfektioita aiheuttava "Moraxella catarrhalis".


title: Gramnegatiivinen bakteeri

text: Tauteja aiheuttavia gramnegatiivisia basilleja on sen sijaan enemmän. Hengitystieinfektioita aiheuttavat muun muassa "Haemophilus influenzae", "Klebsiella pneumoniae", "Legionella pneumophila" ja "Pseudomonas aeruginosa". Etupäässä virtsatieinfektioita aiheuttavat "Escherichia coli", "Proteus mirabilis", "Enterobacter cloacae" ja "Serratia marcescens". Pääsääntöisesti suolistoinfektioita puolestaan aiheuttavat "Helicobacter pylori", "Salmonella enteritidis" ja "Salmonella typhi".


title: Ossi Runne

text: Yrjö Osvald ”Ossi” Runne (vuoteen 1936 Rundberg; s. 23. huhtikuuta 1927 Viipuri) on suomalainen musiikkineuvos, trumpetisti, kapellimestari, orkesterinjohtaja, säveltäjä, sovittaja ja levytuottaja.


title: Ossi Runne

text: Uransa alkuaikoina Runne tunnettiin trumpetistina ja orkesterinjohtajana. Palattuaan Suomeen China Varieteen orkesterin kapellimestarin tehtävistä Tukholmasta vuonna 1957 hän siirtyi Musiikki-Fazerin studiopäälliköksi, josta siirtyi 1965 Yleisradioon. Siellä hän toimi ensin Radion Tanssiorkesterin johtajana, sitten TV1:n kapellimestarina. Eläkkeelle hän jäi 1992. Musiikkineuvoksen arvonimen hän sai vuonna 1995. Hän toimi myös Puhallinorkesteri Karelian johtajana 1986–2003.


title: Ossi Runne

text: Vuonna 1966 Luxemburgissa Runne toimi ensimmäistä kertaa euroviisukapellimestarina, kun Suomi osallistui kilpailuihin kuudetta kertaa. Hän johtikin Suomen edustuslauluja Euroviisuissa kaikkiaan 22 kertaa, viimeisen kerran vuonna 1989. Kapellimestarin työn lisäksi Runne on toiminut Yleisradion viisulähetyksen selostajana vuosina 1981 ja 1990. Runne myös sävelsi ja sanoitti Suomen vuoden 1966 edustuskappaleen, Ann-Christinen esittämän kappaleen ”Playboy”.


title: Kasumigaura (järvi)

text: Kasumigaura () on järvi Japanissa Ibarakin prefektuurin eteläosassa. Kasumigaura sisältää itse asiassa kolme lähekkäin olevaa järveä: Nishiuran, Kitauran ja Sotonasakauran. Yhdessä nämä muodostavat Japanin toiseksi suurimman järven 220 km² yhteispinta-alallaan. Kasumigaura on matala järvi ja sen ympärillä harjoitetaan runsaasti maataloutta, mistä johtuen Kasumigaura kärsii pahasti rehevöitymisestä. Maatalouden päästöjä on kuitenkin pyritty vähentämään, ja viime aikoina järven tila on hieman parantunut.


title: Amway

text: Amway on verkostomarkkinoinnilla toimiva suoramyyntiyritys ja valmistaja. Yrityksen itse valmistamat tuotteet ovat pääasiassa terveys-, kauneus- ja kodinhoitoalalta.


title: Amway

text: Amwayn ovat perustaneet vuonna 1959 Jay Van Andel ja Rich DeVos. Pääkonttori on Adassa Michiganissa Pohjois-Amerikassa. Alticor -konsernin liikevaihto oli 9 miljardia dollaria vuonna 2010. Amway toimii yli 85 markkina-alueella ja jakelu on maailmanlaajuinen. Vuonna 2010 Amway sijoittui Forbesin tutkimuksessa sijalle 32 maailman suurimmista yksityisessä omistuksessa olevista yrityksistä.


title: Amway

text: Yhtiöllä oli 2010-luvun alussa noin viisi miljoonaa aktiivista itsenäistä liikkeenharjoittajaa (englanniksi "independent business owners", IBOs). Yhtiön perustajien alkuperäinen tarkoitus oli heidän itsensä mukaan kehittää liiketoimintamalli, jossa käytetään uudentyyppistä tuotteiden jakelujärjestelmää ja tarjotaan tavallisille ihmisille mahdollisuus yrittäjyyteen sekä taloudellisen riippumattomuuden saavuttamiseen.


title: Amway

text: Todellisuudessa tutkimukset ovat osoittaneet, että 990 - 999 jokaisesta 1000 osallistujasta verkostomarkkinointiin häviää rahaa.


title: Amway

text: Jay Van Andel ja Richard DeVos olivat liikekumppaneita eri aloilla. Vuonna 1949 Neil Maskaant esitteli heille Nutrilite Products Corporationin liiketoiminnan. Nutrilite oli tohtori Carl Rhenborgin perustama Kaliforniassa toimiva suoramyyntiyritys. Vuonna 1949 DeVos ja Van Andel aloittivat Nutrilite -ravintolisien jakelijoina. He myivät ensimmäisen laatikon seuraavana päivänä 19,50 Yhdysvaltain dollarilla, mutta menettivät kiinnostuksensa seuraavaksi kahdeksi viikoksi. Pian tämän jälkeen Maskaant, josta oli tullut heidän sponsorinsa, kehotti heitä osallistumaan Nutrilite-seminaariin Chicagossa.


title: Amway

text: Kokous oli keskikaupungin hotellissa, jossa oli yli sata ihmistä läsnä. Nähtytään myynninedistämisvideoita ja kuuntelemalla puheita yritykseltä ja menestyneiltä jakelijoilta he päättivät jatkaa Nutrilite -liiketoimintamahdollisuutta innostuneesti. He myivät toisen laatikon paluumatkallaan Michiganiin ja kehittivät nopeasti liiketoimintaansa eteenpäin.


title: Amway

text: Vuonna 1949 DeVos ja Van Andel olivat muodostaneet Ja-Ri Corporation (lyhennys heidän etunimistään) tuontiyrityksen puisille tavaroille Etelä-Amerikasta. Matkalla takaisin Nutrilite -seminaarista he lisäsivät Ja-Ri Corporationin Nutrilite-sopimukseen. Jokaisen tuotteen myyntivoiton lisäksi Nutrilite tarjosi palkkiojärjestelmän. Vuoteen 1958 DeVos and Van Andel olivat rakentaneet yli 5000 jakelijan organisaation. Kuitenkin Nutriliten vakaus aiheutti huolta ja huntikuussa 1959 he ja muutama huippujakelija muodostivat American Way Associationin edustamaan jakelijoita ja etsimään uusia tuotteita markkinoille.


title: Amway

text: Heidän ensimmäinen tuote oli Frisk. Tiivistetty orgaaninen puhdistusaine jonka tiedemiehet olivat kehittäneet Ohiossa. DeVos ja Van Andel ostivat oikeudet Friskin valmistukseen ja jakeluun. Myöhemmin nimi muutettiin . He perustivat Amway Sales Corporationin tuotteiden hankkimiseen, varastoimiseen, myyntiin ja markkinointisuunnitelmaa varten. Amway Services Corporation hoiti vakuutus- ja muut etuudet jakelijoille (Amway on lyhenne American Way:stä). Vuonna 1960 he ostivat 50% osuuden Atco Manufacturing Companystä Detroitissa, LOC:n alkuperäisestä valmistajasta ja muutti nimensä Amway Manufacturing Corporationiksi. Vuonna 1964 Amway Sales Corporation, Amway Services Corporation ja Amway Manufacturing Corporation yhdistyivät yhdeksi kokonaisuudeksi: Amway Corporation.


title: Amway

text: Amway osti Nutriliten osake-enemmistön 1972 ja kokonaan omistukseensa 1994.


title: Amway

text: Amway laajeni ulkomaille Australiaan vuonna 1971, Eurooppaan vuonna 1973, ja osassa Aasiaa vuonna 1974, Japaniin vuonna 1979, Latinalaiseen Amerikkaan vuonna 1985, Kiinaan vuonna 1995, Afrikkaan vuonna 1997, Intiaan ja Skandinaviaan vuonna 1998 Venäjälle vuonna 2005, ja Vietnamiin vuonna 2008.


title: Amway

text: Yhdysvaltain liittovaltion ylläpitämä Federal Trade Commission eli FTC nosti kanteen Amwayta vastaan vuonna 1975 epäillen sitä laittomasta pyramidimyynnistä. Oikeudenkäynti päättyi vuonna 1979. Päätöksessä todettiin, ettei Amway ole pyramidihuijaus eli pyramidipeli eikä ketjukirjeen tavoin toimeenpantu "laiton rahankeräys" sillä edellytyksellä, että jälleenmyyjät noudattavat niin sanottuja jälleenmyynnin sääntöjä (retail rules)


title: Amway

text: Amwayn oikeudenkäynnin jälkeen verkostomarkkinointi on kasvattanut markkinaosuuttaan eri puolilla maailmaa ja levinnyt uusille maantieteellisille alueille. Yhtiöiden tuotevalikoima on kasvanut, jälleenmyyjiä on tullut miljoonia lisää ja yritysten lukumäärä on noussut tuhansiin eri puolilla maapalloa. Pelkästään Pohjois-Amerikassa on toiminut yli 650 yritystä vuoteen 2007 mennessä, mutta suuri osa niistä on kuitenkin ollut lyhytaikaisia ja ajautunut konkurssiin tai lopetettu muista syistä pian toiminnan aloittamisen jälkeen. Osa yrityksistä on tuomittu laittomina rahankeräyksinä, ja viranomaiset ovat lakkauttaneet ne.


title: Amway

text:
Verkostomarkkinointiin kriittisesti suhtautuvat henkilöt ja kansalaisjärjestö Pyramid Scheme Alert Org. ovat yrittäneet saada Amwayn oikeudenkäynnin avatuksi uudelleen. Yhdysvaltojen lainsäädännön vuoksi se ei kuitenkaan ole ollut mahdollista. Amwayta vastaan on vuoden 1979 jälkeen nostettu useita uusia kanteita, jotka se on yleensä sopinut asianomistajien kanssa.
Viimeisin suuri oikeudenkäynti alkoi tammikuussa 2007, ja siinä Amwayta syytetään laittomasta pyramiditoiminnasta sekä viitataan vuoden 1979 oikeuden päätökseen, jota Amway ei kanteen mukaan noudata.


title: Amway

text: Amway tuli Pohjoismaihin vuonna 1998 ja Suomeen heinäkuussa 1999. Vuonna 2005 sillä oli alueella noin 30 000 lisenssin uusinutta itsenäistä liikkeenharjoittajaa (ILH). Heistä muutama tuhat oli Suomessa. ILH sai toimia kaikissa Pohjoismaissa yhdellä rekisteröitymisellä (lisenssimaksulla ja aloituspaketilla).


title: Amway

text: Amwayn tuotevalikoimassa oli aluksi vain LOC (Liquid Organic Concentrate). Tuotevalikoima laajeni vuonna 1960 pyykinpesuaine SA8:lla ja myöhemmin Satinique hiustenhoitosarjalla 1965. Kosmetiikkamerkki Artistryllä vuonna 1968. Nykyään Amway valmistaa itse yli 450 tuotetta. Tuotantolaitoksia sijaitsee Yhdysvalloissa, Kiinassa ja Intiassa. Lisäksi Nutrilite luonnonmukaista tuotantoa harjoittavia tiloja on Brasiliassa, Meksikossa ja Yhdysvalloissa (Kaliforniassa ja Washingtonissa). Amway yhdistää satoja muita valmistajia, tarjoten lähes kaikkea kirjoista (esim. Barnes & Noble, Pohjois-Amerikassa) viineihin (World of Wine, Europe).


title: Amway

text: Amway tunnetaan Pohjois-Amerikassa parhaiten sen alkuperäisistä tuotteista: monikäyttöisestä LOC -puhdistusaineesta, SA8 pyykinpesuaineesta ja Dish Drops astianpesuaineesta. Tammikuussa 2007 Consumer Reportsin julkaisemassa testissä SA8 Bioquest valittiin parhaiten toimivaksi pyykinpesuaineeksi, pistein 99/100. Consumer Report kuitenkin kritisoi SA8:n hintaa ""


title: Amway

text: Terveys- ja kauneustuotemerkkejä ovat Artistry, Beautycycle, Time Defiance, Artistry Essentials, Pure White, Satinique, Tolsom, Body Series, Glister, Moiskin (Etelä-Amerikka), eSpring, iCook. Nutrilite / Nutriway


title: Amway

text: Artistry-tuotteita ovat ihonhoitotuotteet, kosmetiikka, anti-ikääntymisvoiteet ja seerumit.


title: Amway

text: Eniten myyty tuotemerkki on Nutriway / Nutrilite. Vuonna 2008 Nutriliteä myytiin maailmanlaajuisesti yli kolmella miljardilla Yhdysvaltain dollarilla. Vuonna 2001 viisi Nutriliten tuotteista sai NSF international Sertifikaatin. Vuodesta 2002 lähtien ConsumerLab.comin riippumaton kyselytutkimus on osoittanut Nutrilitellä olevan korkein asiakastyytyväisyys (96 % vuonna 2006), luokassa suoramyynti / MLM.


title: Amway

text: Nutrilite on voittanut vuosina 2006, 2007, 2008 ja 2009 ravintolisä-, terveys- ja elintarvikeryhmän "Platinum" ja "Gold" -palkintoja Malesiassa, Kiinassa, Taiwanissa, Thaimaassa ja Aasiassa Valittujen Palojen (Reader's Digest) "Trusted Brands of Asia" kyselyssä. Vuonna 2008 Nutriliten tiedemiehet yhteistyössä Alticorin tytäryhtiön Interleukin Geneticsin kanssa voittivat "12th John M. Kinney Award for Nutrition and Metabolism" tutkimuksestaan ravitsemuksen ja genetiikan vuorovaikutuksesta.


title: Amway

text: Tammikuussa 2009 Amway ilmoitti vapaaehtoisesti vetävänsä markkinoilta erän Nutrilite ja XS Energia -patukoita huomattuaan, että Peanut Corporation of America oli mahdollisesti valmistanut ne salmonellan saastuttamista ainesosista. Yhtiö ilmoitti, ettei se ollut saanut raportteja tuotteista johtuvista sairauksista.


title: Amway

text: eSpring -vedensuodatusjärjestelmä lanseerattiin vuonna 2000. Se on ensimmäinen kotikäyttöön tarkoitettu vedenkäsittelyjärjestelmä, joka käytti desifiointiin aktiivihiilisuodatinta ja UV-valoa. Järjestelmälle on myönnetty ANSI/NSF Standardit 42, 53, 55 sertifikaatit. Yksikkö oli myös ensimmäinen kaupallinen laite joka sisälsi sisaryhtiö Fulton Innovationsin eCoupled:in langatonta energianinduktointitekniikkaa. Vuonna 2007 Consumer Eloectronics Show’ssa Fulton Innovations julkaisi teknologian myös muissa elektroniikkalaitteissa. Yritykset jotka hyödyntävät tätä teknologiaa ovat General Motors, Motorola ja Visteon. Vuonna 2006 puolalainen voittoa tavoittelematon "World Foundation of Health, Heart and Mind" nimesi eSpringin "Products of the Year":ksi. eSpring on voittanut lukuisia "Gold" ja "Platinum" palkintoja Reader's Digest Most Trusted Brand Asia -kyselyssä.


title: Amway

text: Vuonna 2008 Amwayn Atmosphere Air Purifierista tuli esimmäinen ilmanpuhdistin jolle Asthma and Allergy Foundation of America myönsi Asthma and Allergy Friendly -sertifikaatin.


title: Amway

text: Amway Europe aloitti avustusyhteistyön UNICEF kanssa lasten hyväksi vuonna 2001. Vuonna 2003 yhtiö aloitti yhteiskuntavastuuohjelman "One by One for Children", joka on nyt osa UNICEF -yhteistyötä. Vuodesta 2001 Amway Europe ja sen 500 000 eurooppalaista jakelijaa ja 26 tytäryhiötä ovat lahjoittaneet yli 3 500 000 USD UNICEF:lle. Vuonna 2005 Amway Europe sitoutui uudelleen lahjoittamaan 2 500 000 € UNICEFille seuraavien viiden vuoden aikana.


title: Windows Messenger

text: Windows Messenger on Microsoftin kehittämä pikaviestintäohjelma, joka käyttää viestinnässä SIMPLE-protokollaa ja .NET Messenger Service -viestintä- ja läsnäolojärjestelmää. Se toimitettiin Windows XP- ja Windows 2000 (versio 5 tai uudempi) -käyttöjärjestelmien mukana.


title: Windows Messenger

text: Ohjelma oli Windows Live Messenger -pikaviestintäohjelman edeltäjä. Windows Vistassa ja uudemmissa ei ole Messengeriä valmiiksi asennettuna.


title: Neljännen asteen yhtälön ratkaisukaava

text: Neljännen asteen yhtälön ratkaisukaava on kaava, jolla voidaan ratkaista polynomiyhtälöt, jotka ovat muotoa formula_1, missä formula_2.


title: Neljännen asteen yhtälön ratkaisukaava

text: Neljännen asteen yhtälön ratkaisukaava on varsin pitkä, joten esitetään vain idea, jolla kaavaan päädytään. Aluksi yhtälöön tehdään sopiva muotoa formula_3 oleva sijoitus, jolloin kolmannen asteen termin kerroin häviää. Lisätään nyt yhtälöön puolittain termejä siten, että yhtälön vasen puoli voidaan tulkita olevan neliö muotoa formula_4. Lisätään tämän jälkeen puolittain yhtälön molemmille puolille termejä siten, että yhtälön vasen puoli voidaan tulkita neliöksi formula_5, missä y on tuntematon suure. Kiinnitetään nyt y:n arvo sellaiseksi, että yhtälön oikealla puolella oleva trinomi tulee neliöksi. Tämä saadaan, kun ratkaistaan yhtälön oikealla puolella olevan lausekkeen nollakohdat y:n suhteen. Tämä on mahdollista, sillä saatu yhtälö on kolmatta astetta, ja sille on kehitetty ratkaisukaava. Nyt y:n arvo voidaan sijoittaa alkuperäiseen yhtälöön, ja ottaa yhtälöstä puolittain neliöjuuri. Saatu yhtälö on toista astetta, joten ratkaisemalla tämä yhtälö saadaan selville alkuperäisen yhtälön juuret.


title: Emma Frost

text: Emma Frost on Marvel -yhtiön sarjakuvahahmo ja Ryhmä X:n jäsen. Emma Frost esiintyi ensimmäisen kerran Marvel-universumissa 1980 ilmestyneessä lehdessä, jossa hänet esiteltiin Ryhmä X:n vihollisena ja yhtenä Helvetintulen Klubin johtajista, Valkoisena Kuningattarena. Hän esiintyi satunnaisesti Ryhmä X:n vihollisena eri tarinoissa, kunnes kääntyi hyväksi ja liittyi Ryhmä X:n jäseneksi. Nykyään hän on ryhmän johtohahmoja ja seurustelee Kykloopin kanssa. Emma Frost on mutantti ja voimakas telepaatti. Hänen toissijaisena voimanaan on kyky muuttua yhtä kovaksi kuin timantti. Timanttimuodossaan hän ei kykene käyttämään telepaattisia voimiaan.Timanttimuodossa Frostiin ei voi myöskään käyttää telepatiaa(tämä käy ilmi -elokuvasta. Elokuvassa professori X yrittää luodata Frostin mieltä tämän ollessa timanttimuodossa mutta tuntee kipua.


title: Gambiitti (sarjakuvahahmo)

text: Gambiitti eli Remy LeBeau on Marvelin sarjakuvahahmo, joka seikkailee Ryhmä-X:n joukoissa. Hän on mutantti, joka pystyy lataamaan esineisiin energiaa. Heittämällä ja vapauttamalla energian, hän saa aikaan "pommeja". Hän käyttää usein pelikortteja tähän tarkoitukseen ja lisäksi hänellä on sauva, joka muuttuu hohtavaksi hänen ladattua sen. Lisäksi Gambiitti on mestarivaras.


title: Gambiitti (sarjakuvahahmo)

text: Gambiitti oli koditon kadulla harhaileva poika, kun New Orleansin Varkaiden Killan johtaja Jean-Luc LeBeau adoptoi hänet. Varkaiden Killan ja kilpailevan Salamurhaajien Killan välisen rauhansopimuksen osana Gambiitin ja Salamurhaajien Killan johtajan lapsenlapsen Bella Donna Boudreauxin välille järjestettiin avioliitto. Bella Donnan veli Julien kuitenkin vastusti avioliittoa ja haastoi Gambiitin kaksintaisteluun. Julien haavoittui vakavasti ja Gambiitin oli pakko lähteä New Orleansista estääkseen sodan kahden killan välillä.


title: Gambiitti (sarjakuvahahmo)

text: Gambiitti kiersi maailmaa ja hioi kykyjään mestarivarkaana apunaan mutanttikyky ladata esineet räjähtävällä energialla. Hän käytti ladattuja pelikortteja tyypillisenä aseenaan. Eräässä vaiheessa Gambiitti suostui kokoamaan Marauderit, ryhmän mutanttisalamurhaajia Herra Pahuudelle. Gambiitti ei tajunnut, että Pahuus käyttäisi Maraudereita teurastamaan maan alla elelevät mutantit, joita kutsutaan Morlokeiksi.


title: Gambiitti (sarjakuvahahmo)

text: Gambiitti tapasi X-mies Stormin, joka oli muuttunut muistinsa menettäneeksi lapseksi ja ryhtynyt varkaaksi. Yhdessä he pakenivat Stormin vihollista Varjokuningasta, ja heistä tuli partnerit. Myöhemmin, kun professori Charles Xavier palasi pitkältä avaruusmatkaltaan, muistinsa ja ikänsä takaisin saanut Storm sai Gambiitin liittymään Ryhmä-X:ään. Gambiitti on pysynyt ryhmässä siitä lähtien ja rakastunut tiimitoveriinsa Rogueen. Heidän suhteensa on kuitenkin jatkuvaa myrskyä. Mitä Bella Donnaan tulee, hän on nykyään Gambiitin vihollinen. Ryhmä-X sai tietää, että Gambiitti oli vastuussa Morlokkien teurastuksesta. Hän lähtikin syyllisyyden takia välillä pois tiimistä, mutta on sittemmin palannut takaisin.


title: Gambiitti (sarjakuvahahmo)

text: Vaihtoehtoisessa tulevaisuudessa, jossa X-mies Piispa syntyi, Gambiitista on tullut ikääntynyt ihminen joka todisti, kun eräs Ryhmä-X:n omista petti tiimin. Piispa epäili Gambiittia aikansa kunnes näki, kuinka Xavierin mieli synnytti pahuuden olennon, Onslaughtin.